Hafizh El Pescao Ucap Selamat Tinggal Kepada Kejuaraan Dunia Moto2

Pelumba Moto2 negara, Hafizh Syahrin atau dikenali sebagai El Pescao mengucapkan selamat tinggal kepada perlumbaan kelas Moto2 selepas memaklumkan ini menjadi tahun terakhirnya beraksi dalam Kejuaraan Motosikal Dunia.

Hafizh yang beraksi bersama pasukan NTS RW Racing pada musim ini menyatakan sejak turun daripada saingan kelas premier, MotoGP pada penghujung tahun 2019, dia bergelut untuk memberikan keputusan yang baik selain daripada menggunakan sumber kewangan sendiri untuk meneruskan karier dalam saingan Kejuaraan Motosikal Dunia ini.

“Dua tahun ini saya ambil satu risiko yang (boleh) dikatakan tinggi atau bahaya, saya menggunakan dana ini untuk teruskan perjuangan saya dalam arena sukan permotoran ini, saya sangat bergelut untuk berikan keputusan yang terbaik untuk peminat sukan permotoran di Malaysia,

“Mungkin (perkara) ini yang sepatutnya saya fikirkan (untuk) jangka masa panjang setelah saya fikirkan masa hadapan saya, kiranya ini tahun terakhir saya di World Championship sebab saya tak boleh nak teruskan…” katanya menerusi satu temubual bersama wartawan Astro Arena.

Pada masa yang sama, pelumba berusia 27 tahun ini belum berkongsikan sebarang perancangan untuk tahun hadapan namun Hafizh tidak menolak untuk beraksi dalam perlumbaan motosikal lain seperti Superbike World Championship (World SBK) atau Asia Road Race Championship (ARRC).

“Tak pasti lagi, saya belum fikir nak pergi ke Asia Race (ARRC) ke, atau World SBK, (tetapi) mungkin Insya-Allah, kalau ada rezeki mengapa tidak? World SBK (menggunakan) jentera yang berbeza tetapi masih World Championship. Cuma saya belum pasti lagi dan saya pun tak berani buat keputusan sekarang.

“Sebab itulah saya kata, bila sampai masa saya akan bagitahu apa yang saya akan buat tetapi kalau nak tanya saya berada di World Championship untuk tahun hadapan, memang saya tidak berada di Kejuaraan Dunia.” tambahnya lagi.

Untuk makluman semua, Hafizh beraksi dalam kelas Moto2 sejak tahun 2011 sebelum menyertai Red Bull KTM Tech3 untuk bersaing dalam kelas premier, MotoGP pada tahun 2018 dan 2019.

Featured Image: Instagram Hafizh Syahrin


Siri Antarabangsa Belanda: Nurshuhaini & Myisha Bertembung Di Pentas Final

Dua perseorangan badminton wanita muda negara, Siti Nurshuhaini Azman dan Myisha Mohd. Khairul berjaya menumpaskan lawan masing-masing untuk mara ke pentas akhir kejohanan Siri Antarabangsa Belanda 2022.

Nurshuhaini, 17 tahun, yang berada di kedudukan ke-314 dunia mengesahkan kemaraan selepas menundukkan pemain England, Abigail Holden secara ‘straight set’ dengan skor 21-18 dan 21-6 di peringkat separuh akhir, awal pagi tadi.

Manakala Myisha, berumur 19 tahun yang menghuni rangking ke-328 dunia pula mara selepas menyingkirkan pemain Hong Kong, Yeung Sum Yee menerusi tiga set permainan yang berkesudahan dengan keputusan 17-21, 21-17 dan 21-6 di peringkat yang sama.

Kedua-dua kemenangan tersebut membolehkan mereka mara ke pentas akhir dan bertembung sesama sendiri untuk mencari juara bagi saingan bertaraf Gred 3 oleh Persekutuan Badminton Dunia (BWF) ini, pada malam nanti.

Berdasarkan rekod, kedua-dua pemain di bawah naungan Persatuan Badminton Malaysia (BAM) ini belum pernah berentap sesama sendiri dalam mana-mana kejohanan antarabangsa.

Untuk makluman semua, pemenang bagi kejohanan ini akan dapat mengutip 2,500 mata sementara naib juara akan membawa pulang 2,130 mata.

Featured Image: Badminton Association of Malaysia


Pemilik Kelantan Berbesar Hati Jika Annuar Bantu KAFA Bayar Hutang RM3.93 Juta

Hasrat bekas Presiden Persatuan Bola Sepak Kelantan (KAFA), Tan Sri Annuar Musa yang ingin membantu dua pasukan bola sepak negeri tersebut disambut baik oleh pemilik Kelantan FC, Norizam Tukiman.

Namun begitu, Norizam atau dikenali sebagai Zamsaham lebih berbesar hati sekiranya hasrat Annuar itu direalisasikan dengan membantu KAFA membayar hutang berjumlah RM3.93 juta.

Menurut laporan media, Annuar sedia menawarkan bantuan merangkumi soal kewangan mahupun pentadbiran lebih-lebih lagi kedua-dua pasukan tersebut, Kelantan FC dan Kelantan United FC bakal beraksi dalam kancah Liga Super musim hadapan dan tidak menjadi pasukan belasahan.

Annuar menyatakan tawaran itu ketika turun dalam sambutan ulang tahun sedekad kejuaraan TRW Treble 2012 bersama beberapa bekas pegawai pengurusan serta pemain-pemain skuad itu, semalam.

“Kalau benar Tan Sri Anuar Musa mahu bantu TRW (The Red Warriors), saya sangat berbesar hati jika Tan Sri bantu KAFA bayar hutang RM3.93 juta yang sudah sudah saya keluarkan untuk bantu bayar hutang-hutang pemain dan coaches yang ada antaranya bayar ratusan ribu untuk seorang coach.”

“Jika benar Tan Sri mahu bantu sungguh bertuah saya dengan kenyataan ini dan bersedia jumpa Tan Sri minggu depan di Kelantan mahupun KL (Kuala Lumpur).”

“Sebelum ini saya dah jumpa Dato’ Rosmadi (bekas pengurus skuad Kelantan FC suatu masa dahulu), beliau hanya boleh bagi moral support (sokongan moral) dahulu buat masa ini.”

“Semoga perjumpaan dgn Tan Sri dapatlah saya dana RM3.93 juta ini dahulu.” katanya menerusi laman sosialnya.

Untuk makluman semua, KAFA berhutang sebanyak RM3.93 juta apabila Norizam memberikan pendahuluan wangnya ketika membeli pasukan berjulukan The Red Warriors pada tahun 2020. Pendahuluan itu diberikan agar KAFA dapat menyelesaikan hutang lapuknya.

“Jika boleh bayar hutang KAFA ni mudahlah saya belanja besar sikit untuk musim 2023.” tambah Norizam lagi.


FIFA : Rusia Belum Diharamkan Dari Piala Dunia Buat Masa Ini, Akan Guna Nama “RFU”

Dengan perang yang berlaku antara Rusia dan Ukraine, badan bola sepak FIFA kini turut mengumumkan beberapa perubahan melibatkan Rusia.

Buat masa ini, FIFA masih belum mengharamkan penyertaan Rusia dalam Piala Dunia atau pusingan kelayakkan. Namun, beberapa perubahan akan dilakukan ketika perlawanan melibatkan Rusia.

Antaranya adalah nama Rusia tidak akan digunakan, sebaliknya pasukan berkenaan akan dikenali dengan nama RFU (Russian Football Union).

Pada masa yang sama, tiada sebarang bendera dan lagu kebangsaan akan dikaitkan dengan pasukan berkenaan.

FIFA juga mungkin mengambil langkah lanjut dengan mengharamkan Rusia daripada pertandingan sekiranya situasi tidak bertambah baik.

Pada masa yang sama, pasukan Poland meminta Rusia diharamkan daripada Piala Dunia. Poland, Sweden dan Czech Republic semua menyatakan tidak ingin bermain dengan Rusia untuk pusingan kelayakkan kelak pada bulan Mac ini.


AUG 2022: Azreen, Nor Sarah Adi Bawa Pulang Emas & Perak Acara 100 Meter

Pingat emas dan perak bagi acara 100 meter (m) kategori wanita dalam temasya Sukan Universiti ASEAN (AUG) 2022 menjadi milik kontinjen negara setelah dimenangi oleh Azreen Nabila Alias dan Nor Sarah Adi.

Dalam perlumbaan akhir yang berlangsung di Stadium Sisaket, Ubon Ratchathani, Azreen yang merupakan penuntut Universiti Putra Malaysia (UPM) dalam jurusan Ijazah Sarjana Muda Komunikasi muncul juara dengan menamatkan larian dalam tempoh masa 11.88 saat (s).

Manakala seorang lagi atlet negara, Nor Sarah pula berhasil merangkul pingat perak dengan catatan masa 11.97s. Manakala pingat gangsa menjadi milik pelari tuan rumah, On Uma Chattha yang merekodkan masa larian 12.41s.

Sebagai perbandingan, catatan masa tersebut adalah kurang 11 saat berbanding rekod peribadi terbaik yang pernah dicatatkannya ketika mengambil bahagian dalam pusingan saringan di temasya Sukan Olimpik Tokyo 2022 iaitu 11.77s.

Sementara itu, bagi acara 100m kategori lelaki, kontinjen Malaysia tidak mengutip sebarang kilauan pingat apabila wakilnya, Jonathan Nyepa menamatkan larian di kedudukan keempat.

Featured Image: ASEAN University Games 2022


Terengganu Ikat Finalis Inter-zonal Piala AFC, Sardor Kulmatov

Skuad berpangkalan di pantai timur semenanjung tanah air, Terengganu FC memperkukuhkan barisan pertahanannya dengan mengikat khidmat finalis Inter-zonal Piala AFC 2022, Sardor Kulmatov.

Pertahanan kelahiran Uzbekistan yang berusia 28 tahun ini diumumkan menyertai Terengganu secara rasmi menerusi pelbagai platform media sosial miliknya, semalam.

Bagaimanapun, tempoh kontrak yang ditandatangani oleh pemain yang diletakkan nilai sekitar RM1.4 juta oleh portal Transfermarkt bersama Terengganu ini tidak didedahkan kepada umum.

— Terengganu Football Club (@FCTerengganu) January 2, 2023

Namun, pihak kelab mendedahkan Sardov diberikan jersi bernombor 3 untuk disarungnya sepanjang beraksi bersama Terengganu.

Untuk pengetahuan semua, Sardov merupakan tonggak utama bekas pasukannya, PFC Sogdiana Jizzakh. Dia juga antara pemain kesebelasan utama yang turun ketika berhadapan wakil Malaysia, Kuala Lumpur City FC (KL City) dalam perlawanan akhir Inter-zone Piala AFC musim lalu.

Sebagai tambahan, kehadirannya ke skuad kendalian Tomislav Steinbruckner ini secara langsung menggantikan kekosongan pertahanan tengah import musim lalu yang tidak disambung kontraknya, Pape Diakite.

Besar kemungkinan, Sardov akan menjadi gandingan utama bersama pertahanan tempatan, Shahrul Nizam dalam menghadapi saingan Liga Malaysia 2023 serta Piala AFC 2023-24 kelak.


Jelajah Dunia Akhir: Kian Meng-Pei Jing Tewaskan Pemenang Emas Olimpik 2020

Beregu campuran bebas (independent) negara, Tan Kian Meng dan Lai Pei Jing berhasil memulakan kempen Jelajah Dunia Akhir BWF 2022 dengan langkah kanan.

Lebih menarik langkah positif  itu dilakar dengan mengejutkan beregu yang menghuni ranking keempat dunia merangkap pemenang Sukan Olimpik 2020, Wang Yi Lyu dan Huang Dong Ping pada perlawanan pertama peringkat Kumpulan B, sebentar tadi.

Bagaimanapun, kemenangan ke atas beregu dari China itu tidak datang bergolek dengan mudah buat gandingan Kian Meng-Pei Jing.

HSBC BWF World Tour Finals 2022XD – Round 1               🇲🇾Kian Meng TAN🏅23 14 21 🇲🇾Pei Jing LAI🏅21 21 16 🇨🇳Yi Lyu WANG               🇨🇳Dong Ping HUANG

🕗 in 61 minutes https://t.co/XsEEhJkM5l

— BWFScore (@BWFScore) December 7, 2022

Mereka perlu mengharungi pertarungan yang memakan masa sekitar satu jam sebelum dapat menjinakkan Yi Lyu-Dong Ping menerusi tiga set permainan yang berkesudahan dengan skor 23-21, 14-21 dan 21-16.

Lebih bermakna, ini juga merupakan kemenangan sulung Kian Meng-Pei Jing ke atas Yi Lyu-Dong Ping di pentas antarabangsa.

Sebelum ini, Kian Meng-Pei Jing pernah bertemu Yi Lyu-Dong Ping sebanyak tujuh kali dan ketujuh-tujuhnya berakhir dengan kekalahan.

Sementara itu, bagi perlawanan kedua peringkat Kumpulan B, Kian Meng-Pei Jing dijadualkan bertemu beregu No.1 dunia dari Thailand, Dechapol Puavaranukroh dan Sapsiree Taerattanachai pada hari esok.


Pemenang Emas Komanwel Akhiri Perjalanan Jun Hao Di Terbuka Thailand

Perjalanan perseorangan badminton lelaki negara, Leong Jun Hao dalam saingan Terbuka Thailand 2023 menemui titik noktah setelah tumpas kepada pemenang pingat emas Sukan Komanwel 2022, Lakshya Sen.

Pemain yang bakal menjengah usia 24 tahun terbabit tumpas kepada wakil India tersebut di peringkat suku akhir yang berlangsung sebentar tadi sekaligus menafikan kemaraannya ke peringkat separuh akhir saingan Jelajah Dunia BWF bertaraf Super 500 tersebut.

TOYOTA GAZOO RACING Thailand Open 2023MS – QF21 21 🇮🇳Lakshya SEN🥇

19 11 🇲🇾LEONG Jun Hao

— BWFScore (@BWFScore) June 2, 2023

Dalam pertarungan yang berlangsung di Stadium Tertutup Huamark terbabit, Jun Hao tumpas kepada Sen yang menghuni ranking ke-23 dunia itu secara “straight set” dengan skor 19-21 dan 11-21 dalam tempoh 41 minit permainan.

Untuk pengetahuan semua, ini merupakan kekalahan kedua berturut-turut dialami Jun Hao ketika bertemu Sen di pentas antarabangsa. Sebagai rekod, kali terakhir kedua-duanya dilihat berentap sesama sendiri adalah dalam Cabaran Antarabangsa Bangladesh 2019 yang menyaksikan Sen turut meraih kemenangan secara “straight set” dengan skor 22-20 dan 21-18.

Sementara itu, Sen yang melakar kemenangan dapat meneruskan kemaraannya ke peringkat separuh akhir. Namun begitu, lawannya di peringkat tersebut belum diputuskan lagi dan pemain berusia 21 tahun ini perlu menantikan pemenang antara pertembungan melibatkan Lu Guang Zu dan Kunlavut Vitidsarn.

Featured Image: Perodua Malaysia Masters 2023


Ulasan Sukanz: Bergson Terus Menerobos Gawang, Kemasukan Nazmi Tingkat Kreativiti JDT

Johor Darul Ta’zim (JDT) melebarkan rekod tanpa kalahnya kepada 9 perlawanan dalam saingan Liga Super 2021 selepas berjaya menumpaskan Sri Pahang di Stadium Darul Makmur pada aksi yang berlangsung sabtu lalu.

Dua jaringan oleh skuad Harimau Selatan tersebut disumbangkan oleh pemain tengah Argentina, Leandro Velazquez pada minit ke-23 dan penyerang Brazil, Bergson da Silva pada minit ke-94.

Pasukan tuan rumah bukan sahaja tidak dapat menjelmakan sebarang jaringan malahan terpaksa beraksi dengan 10 pemain apabila salah seorang pemainnya, Mohamed Ezanie Mat Salleh dilayangkan kad merah oleh pengadil perlawanan.

Berikut adalah ulasan perlawanan antara Sri Pahang dan JDT khas untuk tatapan pembaca Sukanz:

#1 Persembahan Adam Nor Azlin Semakin Meningkat

Akhir-akhir ini, bek tengah, Adam Nor Azlin semakin kerap menjadi pilihan Benjamin Mora untuk bermula dalam kesebelasan utama di bahagian pertahanan untuk digandingkan bersama bek tengah import, Mauricio.

Ketika menentang Sri Pahang, Adam menampilk peningkatan di dalam persembahannya dan menampilkan kualiti yang baik daripada segi bertahan, berkemampuan membaca corak permainan pihak lawan dengan baik dan memimpin barisan pertahanannya.

Di dalam perlawanan tersebut, Adam turut berjaya intercept beberapa bola yang cuba dihantar oleh pemain lawan dan mudah mematahkan serangan yang dilancarkan oleh pemain-pemain Pahang.

Diramalkan, Adam bakal menjadi pilihan utama Benjamin Mora untuk bermain dalam kesebelasan utama. Bahkan. Sekiranya Aidil bersara, Adam bakal menjadi tonggak utama untuk membarisi pertahanan JDT pada masa hadapan.

Kedua-dua full-back JDT iaitu S. Kunanlan (kanan) dan Corbin-Ong (kiri) mencuri tumpuan dengan permainan mereka yang bersungguh-sungguh dan mempunyai work rate yang tinggi ketika menentang Sri Pahang baru-baru ini.

Daripada segi bertahan, kedua-duanya mempunyai fizikal yang baik dan mempunyai kekuatan (strength). Pada masa yang sama, kedua-duanya akan turut naik ke atas, melakukan overlapping dan melakukan crossing apabila perlu bagi memberi sokongan ketika menyerang.

Setiap kali melihat Bergson bermain, kami cukup tertarik dengan positioning yang ditunjukkan olehnya. Penyerang berusia 39 tahun kelahiran Brazil ini sentiasa berada di tempat yang sepatutnya dan memudahkan rakan sepasukan mencarinya.

Selain itu, dia turut menjadi penyambung ketika pasukan mengatur serangan. Antara mimpi ngeri yang perlu dihadapi oleh pasukan yang bertemu Bergson adalah kemampuan kedua-dua kaki kanan dan kirinya yang hidup berserta penyudah yang sangat baik.

Itulah yang ditunjukkan oleh Bergson ketika menjaringkan gol kedua buat JDT dalam waktu kecederaan ketika menentang Sri Pahang tempoh hari. Lihat kembali bagaimana Bergson dapat menimbang bola terlebih dahulu sebelum melakukan turning dan kemudiannya merembat jaringan peribadinya ke-9 dalam saingan liga musim ini.

Dalam perlawanan tersebut, Benjamin Mora menurunkan trio midfield yang terdiri daripada Leandro Velanzquez, Afiq Fazail dan Hariss Harun. Namun pada perlawanan tersebut menampakkan JDT sedikit kurang kreatif.

Trio ini dilihat mengawal permainan dengan sedikit perlahan dan lebih gemar mengekalkan momentum serta mengekalkan penguasaan bola. Ketiadaan Natxo Insa dalam perlawanan ini untuk menjadi enjin yang menggerakkan serangan dirasai.

Bagaimanapun, ketika Benjamin Mora memasukkan pemain tengah, Nazmi Faiz pada minit ke-83, walau dalam masa yang singkat, Nazmi berhasil meningkatkan kreativiti bahagian tengah JDT. Malahan, pemain berusia 26 tahun ini berjaya mencipta satu assist yang cukup cantik buat Bergson untuk menjaringkan gol kedua buat JDT ke atas Sri Pahang.

Berdasarkan kepada persembahan ini, Nazmi dilihat sesuai diturunkan apabila mereka bertemu dengan pasukan yang bermain secara ‘park the bus’.

Beralih kepada Sri Pahang, antara yang ingin disentuh adalah penyerangnya, Yovhen Bokhasvhili yang tidak memberikan sebarang impak. Jika begitu persembahannya, adalah lebih baik menggunakan pemain tempatan.

Sementara itu, Sri Pahang turut berdepan dengan masalah tidak mempunyai pemain yang menjadi penghubung antara pemain tengah dan penyerang. Hanya selepas kemasukan Zuhair sahaja barulah ianya sedikit membantu. Sekiranya dia dimasukkan lebih awal atau bermula dalam kesebelasan utama, mungkin ad sesuatu boleh dijelmakannya.

p/s: Ulasan ini dikongsikan oleh peminat tegar bola sepak tempatan, Wafiy Amran. Sekiranya anda suka ulasannya, anda boleh mendengar ulasan untuk perlawanan Liga Super yang lain di saluran Youtube, WAFIY AMRAN.

Featured Image: Johor Southern Tigers


Pihak Sekolah Boleh Sambut Hari Sukan Di SNBJ Secara Percuma Selama 2 Tahun

Sekolah-sekolah boleh membuat tempahan dan menggunakan fasiliti-fasiliti di bawah Perbadanan Stadium Malaysia (PSM) seperti Stadium Nasional Bukit Jalil (SNBJ) secara percuma bagi mengadakan sambutan hari sukan masing-masing selama dua tahun.

Menteri Belia dan Sukan, YB Hannah Yeoh tampil mengumumkan tawaran istimewa ini bersempena dengan Ulang Tahun Ke-25 Kuala Lumpur Sports City (KLSC) atau sebelum ini dikenali sebagai Kompleks Sukan Negara.

Hannah menjelaskan tawaran ini dibuat bagi melaksanakan konsep merakyatkan sukan dan ianya telah dipersetujui oleh Mesyuarat Anggota Perbadanan pada 17 Julai lalu.

Saya mahu kanak-kanak sekolah mempunyai pengalaman berlari atas trek olahraga Stadium Nasional Bukit Jalil. Road To Gold begins here… https://t.co/AShw7vThVy

— Hannah Yeoh (@hannahyeoh) July 25, 2023

“Ini selaras dengan pengumuman bahawa kita nak fokus (kepada) sukan olahraga sebagai satu sukan untuk pembangunan akar umbi di peringkat sekolah,”

“Saya percaya dengan kita memberikan pengalaman untuk kanak-kanak sekolah berlari atas trek Stadium Nasional Bukit Jalil, dia akan bagi mereka inspirasi untuk menjadi atlet,”

“Mereka (akan) tahu, oh, ini adalah pengalaman yang anda boleh rasai jika anda lari di atas trek stadium,” kata Hannah menerusi klip video sidang media yang dikongsikan di platform media sosialnya.

Namun begitu, penggunaan oleh sekolah-sekolah untuk mengadakan sambutan hari sukan masing-masing tertakluk kepada kekosongan jadual tempahan fasiliti.

Selain SNBJ, antara fasiliti lain yang terlibat dengan tawaran ini ialah Kompleks Sukan Jalan Duta dan Kompleks Sukan Bukit Kiara.

YB Hannah Yeoh, Menteri Belia dan Sukan hadir merasmikan Majlis Sambutan Ulang Tahun Ke 25 Kuala Lumpur Sports City (KLSC) di Stadium Nasional, Kuala Lumpur Sports City.

Selepas 25 tahun, KLSC terus mengorak langkah bukan hanya menyasarkan penganjuran sukan berprestij pic.twitter.com/xxeIoRGXks

— KBSMalaysia (@KBSMalaysia) July 26, 2023

“Sepanjang tahun, kalau kita lihat, Isnin hingga Jumaat (tiada tempahan), selalunya tempahan korporat hari Sabtu dan Ahad, jadi Isnin hingga Jumaat rugi kalau kita tak buka kepada kanak-kanak sekolah gunakan,”

“Kalau kita buat sesi tempahan itu (sebanyak) dua sesi (sehari), pagi dan petang, bermaksud dua sekolah boleh share (kongsi) dalam satu hari. kita akan bagi lebih lagi peluang kanak-kanak sekolah menggunakannya,”

“Selalunya, perbincangan adalah bahawa stadium adalah rumah kepada Harimau Malaya dan konsert, tetapi kali ini kita nak tambah naratif ini adalah rumah untuk kanak-kanak sekolah juga, kita betul-betul nak merakyatkan stadium,” katanya lagi.

Namun begitu, Hannah memberikan makluman tambahan bahawa penggunaan trek dan fasiliti di Stadium Nasional akan dibuka selepas selesai projek penukaran rumput pada Oktober kelak.

Untuk pengetahuan semua, sebelum ini, penggunaan fasiliti-fasiliti ini sudah dibuka untuk pihak sekolah membuat tempahan namun begitu ianya perlu dibayar berserta diskaun dan tidak ditawarkan secara percuma.

Pihak sekolah yang berminat untuk membuat sambutan hari sekolah di fasiliti-fasiliti terbabit boleh membuat tempahan dengan menghubungi pihak PSM.


Piala Dunia: Maghribi Tempa Sejarah Ke Semi-Final, Hantar Portugal Ke ‘Airport’

Keberadaan Portugal bimbingan Fernando Santos yang dibarisi beberapa pemain ternama dalam saingan Piala Dunia 2022 Qatar berakhir di peringkat suku akhir.

Negara arab dari benua afrika, Maghribi menjadi punca kepada Portugal yang terpaksa mengemaskan beg pakaian dan menuju ke lapangan terbang meninggalkan Qatar.

Maghribi atau nama julukannya The Atlas Lions berhasil mencetak kemenangan 1-0 ke atas Portugal dalam perlawanan suku akhir yang berlangsung di Stadium Al Thumama, hari ini.

Kemenangan itu dilakar menerusi jaringan tunggal oleh Youssef En-Nesyri menerusi satu tandukan setelah melompat tinggi pada minit 42’. Bola itu berpunca daripada hantaran lintang dari sebelah kiri oleh Yahia Attiyat Allah.

المستحيل ليس مغربيا ولن يكون أبدا مغربيا….نهاية المقابلة بفوز المنتخب الوطني على منتخب البرتغال والتأهل إلى نصف نهائي المونديال 🤯🤩#DimaMaghrib 🇲🇦  #TeamMorocco #FIFAWorldCup @pumafootball pic.twitter.com/maaJoLzscM

— FRMF (@FRMFOFFICIEL) December 10, 2022

Pada masa tambahan, penyerang, Walid Cheddira dilayangkan kad merah oleh pengadil perlawanan dan memaksa Maghribi bertahan dengan 10 pemain.

Namun begitu, Portugal masih tidak dapat memanfaatkan peluang menentang 10 pemain tersebut untuk mencari sebarang jaringan untuk menyamakan kedudukan atau mendahului Maghribi.

Kemenangan ini bukan sahaja membuatkan skuad kendalian Walid Regragui menempa sejarah baharu buat Maghribi dengan mara buat pertama kali ke peringkat separuh akhir dalam saingan Piala Dunia.

Bahkan, kemenangan ini turut menjadikan Maghribi sebagai pasukan pertama dari benua afrika berjaya mara ke peringkat yang sama sejak Piala Dunia mula dipertandingkan pada tahun 1930.

Sementara itu, menanti Maghribi di peringkat separuh akhir kelak samada juara bertahan, Perancis atau England.

Featured Image: FIFA World Cup


Penerima Vaksin Sinovac Wajib Ambil Dos Penggalak Untuk Tengok Bola Di Stadium

Pengelola liga tempatan, Malaysian Football League (MFL) memaklumkan kalangan penonton yang menerima suntikan vaksin Sinovac diwajibkan mengambil dos penggalak sebagai syarat untuk masuk ke stadium bagi menyaksikan perlawanan Liga Malaysia 2022.

Ketua Pegawai Eksekutif (CEO), Stuart Ramalingam berkata pihaknya telah dimaklumkan berkenaan pembaharuan prosedur operasi standard (SOP) tersebut daripada Jabatan Belia dan Sukan Negara.

“Ingin dimaklumkan bahawa bagi penerima vaksin primer Sinovac berusia 18 tahun ke atas dan warga emas berusia 60 tahun ke atas yang menerima semua jenis vaksin perlu mendapatkan dos penggalak bagi mengekalkan status vaksinasi lengkap.

Malaysian Football League (MFL) memaklumkan penonton bagi penerima vaksin primer Sinovac diwajibkan mengambil dos penggalak sebagai syarat utama masuk ke stadium bagi menyaksikan perlawanan #LigaMalaysia2022.

“Ini kerana tempoh masa yang ditetapkan sebelum ini iaitu 28 Februari 2022 kini dilanjutkan sehingga 31 Mac 2022 di mana status vaksinasi lengkap akan ditukarkan kepada tidak lengkap sekiranya belum mendapatkan dos penggalak.” katanya.

Sementara itu, bagi penerima lengkap vaksin Pfizer dan AstraZeneca tanpa suntikan dos penggalak yang berusia 60 tahun dan ke atas dikira status vaksinasi tidak lengkap sekiranya mereka masih tidak mengambil suntikan dos penggalak sehingga 31 Mac 2022.

Untuk kanak-kanak pula, hanya yang berumur 13 tahun ke atas sahaja dibenarkan masuk ke stadium jika lengkap dua dos vaksinasi.

Sebagai tambahan, berdasarkan ketetapan yang dibuat oleh pihak kerajaan, hanya penonton yang lengkap vaksinasi serta dos penggalak dibenarkan masuk ke stadium.

Featured Image: Malaysian Football League


7 Perkara Menarik Di Sebalik Kejayaan Harimau Muda Julang Piala Merlion

Malaysia B22 muncul juara Piala Merlion buat kali pertama selepas 41 tahun penganjurannya apabila berjaya menewaskan Hong Kong B22 di Stadium Jalan Besar, Singapura. Kejayaan ini memberi petanda positif buat skuad kendalian E. Elavarasan sebagai persiapan menjelang Sukan SEA 2023 pada Mei nanti.

Selain itu, beberapa perkara positif dapat dituai daripada persembahan skuad berjulukan Harimau Muda di kejohanan jemputan ini yang mampu mengukirkan senyuman buat penyokong bola sepak tanah air terutamanya dari segi penguasaan perlawanan, impak segera pemain muda serta kehadiran bakat-bakat baharu.

Berikut kami rangkumkan 7 perkara menarik di sebalik kejayaan Harimau Muda menjulang Piala Merlion ini:

Sepanjang kejohanan di Singapura ini berlangsung, skuad bawah 22 tahun kebangsaan yang diketuai Azam Azmi Murad menjadi sebuah pasukan yang ampuh menguasai perlawanan baik ketika menyerang dan bertahan.

Jika dilihat dari segi serangan, Malaysia menjaringkan 6 gol dalam 2 perlawanan yang memberi makna yang besar kepada ketajaman jentera hadapan negara yang dibarisi Haqimi Azim, Aliff Izwan, Najmuddin Akmal dan Fergus Tierney.

Pemain berambut afro ini bukan sahaja menarik minat penyokong menerusi penampilannya malahan aksinya di atas padang cukup mengujakan dalam membantu jentera serangan Malaysia.

Najmuddin Akmal yang juga sebahagian daripada skuad kendalian Hassan Sazali Waras ketika mereka menjuarai Kejohanan AFF B19 tahun lalu berjaya menjaringkan dua gol buat Malaysia biarpun masuk selaku pemain gantian.

Kehadiran pemain utama dan sokongan kelab Liga Super di dalam skuad Harimau Muda kali ini membantu E. Elavarasan untuk membentuk sebuah pasukan yang mantap menjelang Sukan SEA akan datang.

Azam Azmi beraksi baik selaku ketua pasukan turut mencatatkan 1 bantuan jaringan ketika menentang Kemboja manakala empat lagi pemain – Haqimi Azim, V. Ruventhiran, Aliff Izwan dan Safwan Mazlan terlibat dalam beberapa jaringan Malaysia.

Sukar sebenarnya buat seorang pemain bola sepak untuk beraksi pada tahap dan intensiti tertinggi pada bulan Ramadan tatkala tubuh mereka masih beradaptasi dengan perubahan yang sedang berlaku.

Sebaliknya pula yang ditampilkan skuad kendalian E. Elavarasan apabila Harimau Muda bermain dengan cukup pantas ketika menyerang dan bertahan dalam memastikan mereka kekal dominan sepanjang perlawanan.

Selain Haqimi Azim dan Najmuddin Akmal yang menonjol pada kedua-dua perlawanan Harimau Muda, ada satu lagi nama yang menarik perhatian penyokong Malaysia – Fergus Tierney yang menjaringkan gol pada perlawanan pertama Piala Merlion menentang Kemboja.

Kehadiran Haqimi, Najmuddin dan Fergus seolah-olah menjadi petanda positif buat masa hadapan jentera serangan negara yang sebelum ini dianggap semakin meruncing dek penglibatan penyerang tempatan yang terhad dalam saingan liga domestik.

Biarpun Malaysia dominan, sedikit kealpaan mengundang padah buat Malaysia apabila penjaga gol kebangsaan, Rahadiazli Rahalim melakukan kesilapan kritikal yang menjadi punca kepada jaringan Kemboja dan Hong Kong.

Namun begitu, ini menjadi satu pengajaran penting buat Malaysia dan Rahadiazli. Tambahan pula, ianya boleh diperbaiki sebelum beraksi di temasya Sukan SEA kelak. Diharapkan Rahadi tidak terlalu terbawa-bawa dengan kesilapan yang dilakukannya dan dapat bangkit segera serta kembali kepada potensi sebenar dirinya.

Kejayaan skuad negara dalam menjulang Piala Merlion pada edisi kali ini seolah-olah memberi bayangan awal terhadap kesiapsiagaan Harimau Muda untuk mencapai sasaran yang ditetapkan Persatuan Bola Sepak Malaysia (FAM) untuk sekurang-kurangnya berada di pentas akhir bagi acara bola sepak lelaki di Sukan SEA.

Malaysia yang kali terakhir memenangi pingat emas bagi acara bola sepak lelaki pada Sukan SEA 2011 kini bergantung kepada skuad kendalian E. Elavarasan untuk mengulangi kejayaan 12 tahun lalu dan membawa pulang pingat emas acara tersebut selepas gagal melakukannya di hadapan penyokong sendiri pada 2017.


COPA90 Terbit Dokumentari Revolusi Johor Darul Ta’zim oleh TMJ

Revolusi dilakukan oleh Tunku Mahkota Johor, Tunku Ismail ibni Sultan Ibrahim terhadap Kelab Bola Sepak Johor Darul Ta’zim (JDT) seringkali mendapat perhatian ramai.

Terbaharu, saluran bola sepak bola sepak tersohor di Youtube, COPA90 telah menerbitkan sebuah dokumentari mengenai revolusi yang dilakukan oleh TMJ terhadap JDT.

Dokumentari ini mengisahkan revolusi yang bermula pada tahun 2013 telah mentransformasikan JDT daripada sebuah kelab yang tidak dikenali kepada kuasa besar bola sepak asia tenggara sehingga menjadi sebutan peminat bola sepak asia.

Turut dimuatkan dalam dokumentari tersebut beberapa temubual bersama individu-individu penting di dalam skuad Harimau Selatan seperti Pengarah Teknikal dan Ketua Jurulatih JDT.

Anda boleh menonton dokumentari tersebut pada pautan di bawah:


Brunei Darussalam Lantik Mario Rivera Sebagai Ketua Jurulatih Baharu

Skuad bola sepak jiran tetangga, Brunei Darussalam yang berada di ranking ke-190 dunia mendapat ketua jurulatihnya yang baharu bagi menggantikan Rosanan Samak (interim) serta Datuk K. Rajagobal.

Menerusi satu kenyataan rasmi di laman sosialnya semalam, Persatuan Bola Sepak Brunei Darussalam (FABD) mengumumkan melantik Mario Rivera Campesino sebagai ketua jurulatih baharu bagi skuad berjulukan Tebuan atau “The Wasps”.

“Sukacitanya diumumkan Mario Rivera Campesino sebagai ketua jurulatih skuad kebangsaan baharu kita.” tulis kenyataan badan induk bola sepak Brunei.

Jurulatih berusia 45 tahun ini merupakan kelahiran ibu negara Sepanyol iaitu Madrid. Mempunyai lesen Pro UEFA dan sebelum berkelana di India dengan terlibat sebagai penolong jurulatih dan ketua jurulatih bersama pasukan East Bengal sejak 2018.

Terlebih dahulu pernah menabur bakti sebagai ketua jurulatih skuad bawah 21 tahun (B-21) Brunei bermula tahun 2017. Manakala pengalamannya dalam bidang kejurulatihan sebelum daripada itu banyak berkisar di negara kelahirannya.

Tugasan pertamanya bersama skuad kebangsaan Brunei bermula dengan menentang Maldives pada petang ini disusuli Laos pada 27 September kelak.


Buriram United Perkenalkan Dion Cools Sebagai Pemain Baharu

Pertahanan kacukan skuad kebangsaan berdarah Belgium-Malaysia, Dion Cools secara rasminya menyertai kelab gergasi Liga Thailand, Buriram United.

Penyertaan pemain berusia 26 tahun bersama pasukan berjulukan “Thunder Castle” itu diumumkan secara rasmi menerusi pelbagai platform media sosial milik kelab berkenaan kira-kira lima jam selepas FK Jablonec mengucapkan selamat maju jaya kepada Cools.

Berdasarkan foto yang dikongsikan oleh Buriram United, Cools diberikan jersi bernombor 11 sepanjang beraksi dengan kelab berkenaan.

A post shared by BURIRAM UNITED (@buriramunitedofficial)

Bagaimanapun, tiada sebarang makluman mengenai tempoh kontrak yang ditandatangani Cools bersama Buriram United didedahkan kepada umum setakat ini.

Buriram United menyatakan Cools yang boleh beraksi di pelbagai posisi seperti sayap kanan, bek kanan dan bek tengah mengisi slot pemain import kuota ASEAN bagi memperkukuhkan pasukan dan memberikan kepelbagaian kepada corak permainannya di bahagian kanan.

Untuk makluman semua, pada saat ini, Buriram United merupakan pendahulu Liga 1 Thai dengan mengutip 39 mata selepas mengharungi 15 perlawanan. Mengikuti mereka di tangga kedua ialah Chonburi FC dengan pungutan 30 mata.


Bukan Aloq Setaq Tetapi Sungai Petani – Lokasi ‘Training Centre’ & Stadium Baharu Kedah

Naib juara Liga Super 2021, Kedah Darul Aman FC (Kedah) sedang dalam perancangan untuk membina pusat latihan serta sebuah stadium baharu miliknya yang tersendiri.

Bagaimanapun, persoalan mengenai lokasi pembinaan bagi kedua-dua fasiliti baharu milik skuad Sang Kenari itu menjadi tanda tanya terutamanya kalangan penyokong dan peminat tegar pasukan tersebut.

Terbaharu, menerusi satu laporan oleh Bernama, Presiden Persatuan Bola Sepak Kedah (KFA), Datuk Seri Muhammad Sanusi Md Noor berkongsikan bahawa kedua-dua fasiliti tersebut akan dibina Sungai Petani yang terletak dalam daerah Kuala Muda.

“Pasukan kita menerima sentuhan-sentuhan baharu, kerjasama daripada Tan Sri Dr Mohd Daud Bakar yang kita lantik telah membina jaringan yang baik.”

“Kita sedang sediakan satu kawasan di Sungai Petani untuk bina satu stadium baharu untuk pusat latihan dan kemudahan pasukan.”

“Saya yakin usaha yang sedang kita lakukan ini suatu hari nanti, kita akan menyamai JDT…walaupun tidak dapat menewaskan lagi, seri (sama kedudukan) pun okey,” katanya seperti dipetik daripada portal berkenaan.

Baca: Patron Mahu ‘Training Centre’ Kedah Berperanan Sebagai Tarikan Pelancong Dalam & Luar Negara

Berdasarkan kenyataan media daripada penaung pasukan Kedah sebelum ini, pusat latihan milik Sang Kenari ini akan dibuat mengikut piawaian Persekutuan Persatuan Bola Sepak Antarabangsa (FIFA) dengan kos sekitar RM15 juta hingga RM16 juta.

Baca: Projek Stadium Baharu Kedah Dianggarkan Bernilai RM70 Juta

Sementara itu, merujuk kepada dokumen prospektus yang dipaparkan di laman sesawang pasukan Kedah, bajet untuk membina stadium baharu itu pula sekitar RM70 juta.


Sukan Komanwel: Malaysia Singkir Tuan Rumah, Mara Ke Final Badminton Berpasukan Campuran

Skuad Malaysia berjaya melayakkan diri ke perlawanan akhir badminton berpasukan bercampuran dalam temasya Sukan Komanwel Birmingham 2022.

Kejayaan itu dicapai dengan menumpaskan skuad tuan rumah, England dengan keputusan 3-0 di peringkat separuh akhir yang berlangsung sebentar tadi.

Dalam pertarungan tersebut, kemenangan pertama berhasil diraih oleh gandingan campuran Chan Peng Soon dan Cheah Yee See.

Mereka berhasil menumpaskan pasangan yang menghuni ranking ke-11 dunia, Marcus Ellis dan Lauren Smith menerusi tiga set permainan yang berkesudahan 12-21, 21-18 dan 21-13.

RESULTS: #Birmingham2022 SF#MAS🇲🇾 3-0 #ENG

Aaron Chia-Soh Wooi Yik def. Ben Lane-Sean Vendy 21-17 21-18#DemiMalaysia#BadmintonMalaysia pic.twitter.com/ZaZRHFz1eC

— BAM (@BA_Malaysia) August 1, 2022

Selepas itu, perseorangan lelaki, Ng Tze Yong yang turun pada perlawanan kedua mengekalkan rentak kemenangan Malaysia dengan menumpaskan Toby Penty secara “straight set”.

Pemain berusia 29 tahun yang berada di ranking ke-55 dunia ini tumpas di tangan Tze Yong dengan skor 21-13 dan 21-14.

Perlawanan terakhir pula melibatkan pertarungan antara beregu lelaki. Malaysia yang mempertaruhkan gandingan no.1 negara, Aaron Chia dan Soh Wooi Yik tidak mempunyai masalah besar untuk mengesahkan kemaraan buat skuad negara.

Lawannya, penghuni ranking ke-19 dunia, Ben Lane dan Sean Vendy tumpas secara “straight set” dengan skor 21-17 dan 21-18.

Dalam perlawanan akhir kelak, Malaysia akan bertemu samada India atau negara seberang tambak, Singapura bagi merebut kilauan emas atau perak dalam acara badminton berpasukan.

Featured Image: Badminton Association of Malaysia


Barcelona Ucap Terima Kasih & Selamat Maju Jaya Kepada Ronald Koeman

Kelab gergasi Sepanyol, FC Barcelona mengumumkan ‘memecat’ ketua jurulatihnya, Ronald Koeman menerusi satu kenyataan yang dikeluarkan, pada hari ini.

Difahamkan, presiden kelab terbabit, Joan Laporta telah memberitahu Koeman mengenai pemecatan tersebut selepas Barcelona tumpas 0-1 kepada Rayo Vallecano hasil jaringan Radamel Falcao, semalam.

Baca: Pernah Dikaitkan Dengan JDT, Falcao Pilih Kembali Ke Saingan La Liga Sertai Rayo Vallecano

Sebelum itu, Barcelona yang dibimbing oleh jurulatih kelahiran Belanda ini mengalami kekalahan di tangan musuh tradisi, Real Madrid di halaman sendiri.

Secara keseluruhannya, daripada 10 perlawanan yang telah diharungi dalam saingan La Liga musim ini, skuad Blaugrana hanya meraih 4 kemenangan sambil merekodkan 3 seri dan 3 kekalahan. Hasilnya, mereka kini berada di tangga kesembilan dalam carta La Liga.

Menerusi kenyataan pemecatan yang dikeluarkan, pihak kelab menulis, “FC Barcelona mengucapkan terima kasih di atas khidmat yang diberikannya dan selamat maju jaya untuk kariernya.”

Sebagai rekod, Koeman dilantik sebagai ketua jurulatih pasukan berpangkalan di wilayah Catalan ini pada Ogos 2020 dengan kontrak selama dua tahun iaitu sehingga Jun 2022.

Featured Image: Everton Football Club


Penyerang Terengganu II Pernah Berlatih Bersama Akademi Marseille Hampir 2 Tahun

Siapa sangka penyerang handalan Terengganu II, Jordan Mintah pernah menjalani latihan di akademi milik pasukan bola sepak terkenal di Perancis iaitu Olympique de Marseille.

Jordan yang telah mengumpul 15 gol dalam kedua-dua saingan Liga Super dan Liga Premier setakat ini berkata dia terbang ke negara berkenaan untuk menyertai akademi tersebut di usia 12 tahun.

Bagaimanapun, hasratnya untuk mengembangkan karier di Perancis tidak dapat diteruskan disebabkan berlaku salah faham bersama ejen yang membawanya ke sana.

Oleh demikian, pada usia 14 tahun, Jordan terpaksa membuat keputusan untuk pulang negara kelahirannya, Ghana.

Karier bola sepak profesionalnya hadir selang 3 tahun kemudian dengan menyertai Medeama Sporting Club atau dahulunya dikenali sebagai Kessben FC yang berpangkalan di Ghana.

“Satu sisi yang orang ramai tidak tahu mengenai saya, Filipina bukanlah negara luar pertama yang saya berhijrah untuk bermain bola tetapi pada tahun 2010, saya pernah ditawarkan ke akademi bola sepak Marseille.

“Bagaimanapun, saya hanya berkesempatan berlatih di akademi sana selama setahun enam bulan tetapi ada masalah dengan ejen selepas detik itu ekoran masalah kewangan dan buat keputusan balik ke Ghana.

“Selepas dua musim bermain di liga tempatan, saya berhijrah ke Filipina pada umur 19 tahun pada tahun 2014 dan beraksi di sana selama enam musim,” katanya.

Untuk makluman, di pasukan pertama yang disertai oleh Jordan di luar negara ialah Stallion Laguna FC daripada tahun 2014 sehingga 2017. Usia yang muda iaitu 19 tahun tidak menghalangnya untuk menyahut cabaran jauh dari tanah kelahirannya.

Selepas empat musim beraksi bersama Stallion Laguna, dia berhijrah ke pasukan Kaya FC dan beraksi bersama pasukan ini sehingga tahun 2019.

With 31 goals in 24 matches, Jordan Mintah finished as the 2019 @WeArePFL top scorer! An incredible achievement. Congratulations @MJ14583194, your entire #KayaFamily is extremely proud! #UnaKaya pic.twitter.com/183gapihfC

Pada musim 2019, statusnya sebagai penjaring terbanyak Liga Filipina dengan rekod 31 gol telah menarik minat barisan kejurulatihan Terengganu II untuk mendapatkan khidmatnya bagi mengharungi saingan Liga Premier 2020.

Awal musim lalu, Jordan sempat menjadi taruhan skuad utama Terengganu di bahagian serangan bagi menggantikan David Da Silva yang ditimpa kecederaan untuk beraksi dalam saingan Liga Super.


Sri Pahang Ulang Skrip 2021, Lantik Dollah Sebagai Pengurus

Pasukan berpangkalan di pantai timur iaitu Sri Pahang FC nampaknya mengulangi skrip pada tahun 2021 dengan melantik kembali Dollah Salleh sebagai pengurus pasukan pada tahun ini.

Perlantikan bekas ketua jurulatih berusia 58 tahun ini sebagai pengurus skuad Tok Gajah itu diumumkan menerusi satu kenyataan rasmi oleh Sri Pahang, semalam.

Sementara itu, posisi ketua jurulatih diberikan kepada jurulatih kelahiran Perancis, Christophe Gamel yang berusia 49 tahun. Gamel yang pernah melatih skuad kebangsaan Fiji ini bukan asing buat skuad Tok Gajah kerana telah berkhidmat sebagai penolong jurulatih dan ketua jurulatih skuad Piala Presiden pada musim lalu.

Untuk pengetahuan semua, perkara yang sama telah dilakukan oleh Sri Pahang pada tahun lalu dengan melantik Dollah sebagai pengurus setelah melantik Thomas Dooley sebagai ketua jurulatih yang baharu.

Bagaimanapun, selepas tewas dalam dua perlawanan, Thomas ‘direhatkan’ oleh pihak pengurusan dan Dollah kembali diberikan peranan sebagai ketua jurulatih sehingga tamat musim 2021.

Adakah ‘skrip’ perlantikan semula Dollah akan turut berulang pada tahun 2022 ini? Sama-sama kita nantikan.

Featured Image: Sri Pahang FC


Jelajah Akhir BWF: Pearly-Thinaah Kejutkan Beregu Thailand Pilihan No.1 Kejohanan

Pasangan beregu wanita negara, Pearly Tan dan Thinaah Muralitharan bermula dengan langkah kiri apabila tewas pada perlawanan pertama peringkat Kumpulan A di kejohanan Jelajah Dunia Akhir BWF, semalam.

Bagaimanapun, pasangan yang menghuni ranking ke-17 dunia ini mencipta kejutan menewaskan pasangan Thailand yang diletakkan sebagai pilihan pertama untuk menjuarai kejohanan ini iaitu Jongkolphan Kititharakul dan Rawinda Prajongjai pada perlawanan kedua, hari ini.

HSBC BWF World Tour Finals 2021(New dates)WD – Round 2          🇲🇾Pearly TAN🏅23 21 🇲🇾Muralitharan THINAAH🏅21 14 🇹🇭Jongkolphan KITITHARAKUL          🇹🇭Rawinda PRAJONGJAI🕗 in 59 minutes https://t.co/9INSlfih0L

Lebih manis, kemenangan ini diraih oleh Pearly-Thinaah secara ‘straight set’ dengan skor 23-21 dan 21-14 dalam tempoh masa yang menghampiri satu jam.

Kemenangan ini turut menjadikan beregu wanita utama negara ini merekodkan dua kemenangan berturut-turut ke atas beregu Thailand yang menghuni tangga ke-9 dunia pada ketika ini. Kemenangan pertama diraih oleh Pearly-Thinaah ke atas pasangan ini adalah ketika berentap di kejohanan All England 2021, bulan Mac lalu.

Misi wajib menang buat Pearly-Thinaah esok! 🏸🇲🇾Kedudukan terkini HSBC BWF World Tour Finals – Beregu Wanita – Kumpulan APerlawanan seterusnya:Jumaat, 3 Disember🇲🇾 Pearly Tan-M. Thinaah vs 🇮🇩 Greysia Polii-Apriyani Rahayu#BWFWorldTourFinals2021 pic.twitter.com/988Vi7rfd6

Kemenangan yang diraih pada hari ini sedikit sebanyak mencerahkan peluang Pearly-Thinaah untuk melangkah ke peringkat separuh akhir. Namun, untuk mara, mereka perlu menewaskan beregu Indonesia merangkap pemenang pingat emas Sukan Olimpik Tokyo 2020, Greysia Polii dan Apriyani Rahayu, pada perlawanan terakhir peringkat kumpulan.

Dijangka perlawanan melibatkan Pearly-Thinaah menentang Greysia-Apriyani ini akan berlangsung bermula jam 11.40 pagi, esok.

Berdasarkan rekod, kedua-dua pasangan ini telah bertemu sebanyak empat kali, dan kesemuanya dimenangi 100% oleh pasangan Indonesia yang menghuni ranking ke-6 dunia ini. Mampukah mereka melakukan kejutan ke atas Greysia-Apriyani? Sama-sama kita nantikan.


Siri Antarabangsa Remaja Malaysia: Pilihan Pertama, Justin Hoh Mara Ke Suku Akhir

Perseorangan muda negara yang diletakkan sebagai pilihan pertama. Justin Hoh untuk menjuarai saingan Siri Antarabangsa Remaja Malaysia berhasil melayakkan diri ke peringkat suku akhir.

Kemaraan itu dilakar selepas berjaya menundukkan rakan senegara, Aaron Tai secara “straight set” 21-16 dan 21-12 dalam tempoh 46 minit permainan di Pusingan 16, sebentar tadi.

Sebelum itu, Justin yang merupakan pemain No.2 remaja dunia berhasil menumpaskan seorang lagi rakan senegara, Tan Zhi Yang dan pemain Indonesia, Michael Daniel Royce Karamoy di Pusingan 32 dan 64 masing-masing.

Sementara itu, Justin akan bertemu pemain Jepun, Daigo Tanioka di peringkat suku akhir yang dijadualkan berlangsung pada hari esok.

Pemain dari negara matahari terbit itu mara ke peringkat yang sama selepas mengalahkan pemain Thailand, Adisak Prasertphetmanee juga secara “straight set” dengan pungutan mata 21-11 dan 21-3 dalam tempoh masa 38 minit.

Berdasarkan rekod, Justin dan Daigo belum pernah berentap dalam mana-mana kejohanan sebelum ini. Ianya akan menjadi pertemuan sulung melibatkan kedua-dua pemain.

Sebagai rekod, sepanjang tahun 2022 ini, Justin telah merangkul tiga kejuaraan iaitu saingan Antarabangsa Bonn, Terbuka Croatia dan Siri Antarabangsa Remaja India.

Featured Image: Badminton Association of Malaysia


Romel, Endrick & Arif Bantu JDT Raih Kemenangan Kedua Liga Super

Pasukan juara bertahan, Johor Darul Ta’zim (JDT) berhasil mencatatkan kemenangan kedua berturut-turut dalam saingan Liga Super 2023.

Skuad berjulukan Harimau Selatan merakamkan kemenangan kedua berkenaan ketika turun menentang Kuala Lumpur City (KL City) di Stadium Bola Sepak Kuala Lumpur, Cheras pada hari ini.

Kemenangan skuad bimbingan Esteban Solari itu hasil sumbangan jaringan Endrick dos Santosdan Arif Aiman pada minit ke-51 dan ke-90’+1 masing-masing.

Pemain skuad The City Boys turut menyumbang kepada kemenangan JDT apabila melakukan jaringan sendiri pada minit ke-42.

Ketika pengadil bertugas, Mohd Fusser Mad Sallih meniup wisel menamatkan permainan, perlawanan yang disaksikan oleh 6,847 orang di stadium berakhir dengan keputusan 3-0.

Terdahulu, JDT berhasil merakamkan kemenangan sulung serta mengutip tiga mata pertama dalam saingan Liga Super musim ini dengan menumpaskan Terengganu FC di laman sendiri, Stadium Sultan Ibrahim (SSI) pada Jumaat lalu.

Untuk perlawanan berikutnya, JDT akan turun ke Stadium Tuanku Abdul Rahman, Paroi bagi menentang Negeri Sembilan FC.

Featured Image: JOHOR Southern Tigers


Syed Modi 2022: June Wei Jadi Wakil Tunggal Perseorangan Lelaki Di Suku Akhir

Pemain perseorangan bebas (independent) negara, Cheam June Wei menjadi wakil tunggal negara dalam kategorinya yang mara ke peringkat suku akhir Kejohanan Antarabangsa Syed Modi 2022.

Pemain yang menghuni ranking 72 dunia ini mengesahkan kemaraan selepas menumpaskan wakil tuan rumah, Kaushal Dharmamer yang berada di ranking 145.

Syed Modi India International 2022MS – Round of 1621 21 🇲🇾June Wei CHEAM🏅16 13 🇮🇳Kaushal DHARMAMER🕗 in 37 minutes https://t.co/bQtAfQ6MWB

June Wei berhasil menewaskan lawannya ini secara ‘straight set’ dengan pungutan mata 21-16 dan 21-13 dalam tempoh menghampiri 40 minit permainan, sebentar tadi.

Kemaraan ini membawa pemain berusia 24 tahun ini bertemu pemain Perancis, Lucas Claerbout yang berada ranking 74 dunia di peringkat suku akhir nanti.

Untuk makluman semua, pertembungan June Wei dan Lucas pada hari esok menjadi yang pertama buat kedua-dua pemain di pentas antarabangsa.

Featured Image: Badminton Photo / Badminton Association of Malaysia


Sukan SEA 2023: Andre Pastikan Malaysia Pungut Emas Ke-5 Berturut-Turut Acara Lompat Kijang

Atlet kelahiran Sabah, Andre Anura memastikan Kontinjen Malaysia kini memungut pingat emas buat kali kelima berturut-turut dalam acara lompat kijang kategori lelaki di pentas Sukan SEA sejak edisi 2015.

Atlet berketinggian 1.69 meter (m) yang bakal menjengah usia 24 tahun ini memastikan perkara berkenaan apabila lompatannya sejauh 16.06m dalam acara tersebut tidak dapat diatasi oleh peserta-peserta lain sekaligus membutirkan pingat emas Sukan SEA 2023 Kemboja kepadanya, semalam.

A post shared by Olympic Council of Malaysia (@olympicmas)

Bukan itu sahaja, kemenangan ini sekaligus menyaksikan Andre mempertahankan kilauan emas yang dimenanginya dalam acara yang sama pada Sukan SEA edisi lalu di Vietnam.

Sementara itu, pingat perak dan gangsa pula dibawa pulang oleh dua atlet Filipina iaitu Ronne Auxilio Malipay dan Mark Harry Aloto Diones dengan rekod lompatan sejauh 15.74m dan 15.70m masing-masing.

Untuk makluman, acara lompat kijang pada Sukan SEA pada tiga edisi sebelumnya iaitu 2015, 2017 dan 2019 menyaksikan Kontinjen Malaysia memungut pingat emas menerusi Muhammad Hakimi Ismail.

Featured Image: Fong Wan Hor – Olympic Council of Malaysia (OCM)


Pemain Kacukan Natxo Insa Lanjut Kontrak Selama Setahun Lagi Bersama JDT

Pemain kacukan yang pernah membuat penampilan sebanyak satu kali bersama skuad kebangsaan iaitu Natxo Insa akan kekal beraksi bersama pasukan juara Liga Super, Johor Darul Ta’zim (JDT) sekurang-kurangnya bagi tempoh setahun lagi.

Pemain tengah berusia 35 tahun ini telah menandatangani kontrak lanjutan sehingga tahun 2022 sepertimana dimaklumkan oleh pelbagai platform media sosial skuad yang mendapat julukan Harimau Selatan itu, pada hari ini.

Majlis menandatangani lanjutan kontrak selama setahun oleh Natxo itu turut disaksikan oleh Pengarah Teknikal JDT, Alistair Edwards sambil ditemani oleh Ketua Jurulatih JDT, Benjamin Mora yang dilangsungkan di Ibu Pejabat JDT.

Artikel Berkaitan: Pertahanan Shane Lowry Bersetuju Kekal Bersama JDT Sehingga Umur 34 Tahun

Untuk makluman semua, Natxo lahir di Sepanyol namun mempunyai pertalian darah menerusi neneknya mula menyertai JDT pada pertengahan tahun 2017.

Ini bermakna, Natxo akan memasuki tahun keenam beraksi bersama kelab gergasi bola sepak Malaysia pada tahun hadapan.

Sepanjang beraksi bersama JDT, Natxo meraih pelbagai kejuaraan seperti lima kali juara Liga Super, empat kali juara Piala Sumbangsih dan dua kali juara Piala Malaysia.

Artikel Berkaitan: Mekanisme & Tujuan Pengambilan Pemain Kacukan, Warisan, Naturalisasi Oleh FAM

Sebagai tambahan, sebelum menyertai JDT, Natxo yang memulakan kariernya pada tahun 2006 banyak berkelana dalam saingan Liga Sepanyol dengan menyertai kelab seperti Valencia, Villarreal, Celta dan lain-lain lagi.

Sepanjang 2006 hingga 2017, Natxo hanya beraksi selama setahun sahaja di luar negaranya dengan menyertai kelab berpangkalan di Liga Turki iaitu Antalyaspor pada saingan musim 2013-14.

Featured Image: Football Association of Malaysia


Sukan SEA 2023: Malaysia Terlepas Pingat Emas Acara Sepak Takraw Regu Berpasukan

Pasukan regu sepak takraw Malaysia terlepas peluang untuk meraih pingat emas selepas tewas kepada juara bertahan, Thailand dalam aksi pertama acara regu berpasukan dengan keputusan 1-2.

Kekalahan itu menyaksikan skuad negara perlu menewaskan tuan rumah, Kemboja dalam aksi terakhir acara regu berpasukan bagi memastikan pingat perak menjadi milik Malaysia.

Dalam perlawanan tersebut, Regu A negara yang diwakili Syahir Rosdi (tekong), Amirul Zazwan (apit kiri) dan Azlan Alias (apit kanan) bangkit selepas tewas pada set pertama dengan skor 13-21, 21-17 dan 21-18.

Namun, Regu B Malaysia yang menampilkan gandingan Meor Zulfikar (tekong), Aidil Aiman (apit kiri) dan Afifuddin Razali (apit kanan) pula tidak dapat mengekalkan konsistensi kemenangan – tumpas dengan skor 25-24, 15-21 dan 14-21.

Gandingan Haziq Hairul Nizam (tekong), Norfaizzul Razak (apit kiri) dan Noraizat Nordin (apit kanan) pula menjadi mangsa kebangkitan Thailand yang menang ‘straight set’ dengan keputusan 8-21 dan 12-21.

Hanya kemenangan menentang Kemboja dapat memastikan skuad regu berpasukan negara mengulangi pencapaian pingat perak seperti di Vietnam tahun lalu.

Sebagai rekod, Malaysia terpaksa akur memungut pingat perak bagi acara yang sama selepas tewas pada aksi pertama menentang Thailand sebelum bangkit menewaskan Vietnam dan Kemboja di temasya Sukan SEA 2021.

Untuk makluman, penganjuran acara regu berpasukan tidak dibatalkan biarpun hanya tiga negara yang terlibat; Thailand, Malaysia dan Kemboja bagi menghargai titik peluh pemain dan pengurusan dan berlangsung dalam format liga satu pusingan (single round robin).

Featured Image: Persatuan Sepaktakraw Malaysia (PSM)


Sewa Atau Beli Fasiliti Latihan Sedia Ada Jadi Pelan Jangka Pendek KL City

Pemilik Kuala Lumpur City FC, Noor Azri Noor Azerai sudah mempunyai perancangan bagi menyelesaikan isu pusat latihan yang melanda skuadnya sepertimana didedahkan media, baru-baru ini.

Bercakap kepada Flash Sukan, Azri yang mengetuai Rinani Group mengambil alih skuad berjulukan The City Boys pada Februari lalu telah menyediakan pelan jangka pendek serta panjang terhadap perkara terbabit.

“Berkaitan pusat latihan kami mempunyai pelan jangka pendek dan pelan jangka panjang yang akan diusahakan dalam masa terdekat dengan pelan jangka pendek lebih tertumpu kepada penyewaan atau pembelian fasiliti latihan sedia ada di Kuala Lumpur.

“Kami sudah bertemu dengan beberapa pihak yang mampu memberikan kami kemudahan pusat latihan dan ini adalah pelan jangka pendek kami buat masa ini disamping pelan jangka panjang.

“Pelan jangka panjang kami adalah untuk membina sendiri pusat latihan yang lengkap dan ini mungkin mengambil masa sehingga dua tahun dan perkara ini adalah antara agenda utama kami dalam hal berkaitan bola sepak untuk kemajuan KL City,” kata ahli perniagaan dan korporat muda ini seperti dipetik daripada portal terbabit.

Baru-baru ini, Astro Arena melaporkan skuad yang menjuarai Piala Malaysia 2021 dan mara ke perlawanan akhir Piala AFC 2022 ini menjadi gelandangan dengan tidak mempunyai tempat latihan sendiri di Lembah Klang serta kemudahan lengkap.

Home of the AFC Cup finalist. Futuristic Eco Center 😊@ASTROARENA pic.twitter.com/h9W5a1s1YK

— FinaNasrom (@fnasrom) March 10, 2023

Featured Image: Kuala Lumpur City


Terbuka Indonesia: Aaron-Wooi Yik Mara Ke Separuh Akhir, Singkir Juara Asia 2022

Beregu lelaki No.1 negara, Aaron Chia dan Soh Wooi Yik memastikan tiket ke pentas separuh akhir Terbuka Indonesia 2022 – Jelajah Dunia Super 1000 BWF – menjadi milik mereka.

Kemaraan itu itu berhasil diraih selepas Aaron-Wooi Yik mengalahkan wakil tuan rumah, Pramudya Kusumawardana dan Yeremia Rambitan di peringkat suku akhir, sebentar tadi.

Dalam perlawanan tersebut, Aaron-Wooi Yik yang menghuni ranking ketujuh dunia mengalahkan pasangan tersebut menerusi tiga set permainan yang berkesudahan dengan skor 14-21, 21-12 dan 22-20 dalam tempoh masa menghampiri satu jam permainan.

EAST VENTURES Indonesia Open 2022MD – Quarter final               🇲🇾Aaron CHIA🏅14 21 22 🇲🇾Wooi Yik SOH🏅21 12 20 🇮🇩Pramudya KUSUMAWARDANA               🇮🇩Yeremia Erich Yoche Yacob RAMBITAN

🕗 in 55 minutes https://t.co/ADUbrVPOu8

— BWFScore (@BWFScore) June 17, 2022

Bagaimanapun, di akhir set ketiga pertarungan terbabit, Aaron-Wooi Yik mudah mengesahkan kemenangan apabila Yeremia mengalami kecederaan yang agak serius.

Ketika itu, kedudukan mata adalah 18-20. Namun begitu, pasangan tersebut tidak mahu menarik diri daripada perlawanan terbabit dan bermain sehingga ke penghujungnya dan akur kepada kekalahan di tangan beregu negara.

Untuk makluman semua, ini merupakan pertemuan kedua melibatkan kedua-dua pasangan dari Malaysia dan Indonesia ini di pentas antarabangsa.

Pertembungan pertama melibatkan kedua-dua pasangan ini berlangsung di pentas final Kejohanan Badminton Asia (BAC) 2022 pada awal Mei lalu yang menyaksikan kemenangan berpihak kepada Pramudya-Yeremia.

Sementara itu, Aaron-Wooi Yik yang meneruskan kemaraan ke pentas separuh akhir akan menantikan saingan samada daripada sepasang lagi beregu Indonesia, Fajar Alfian-Rian Ardianto (ranking ke-6) atau beregu China, Chen Liu Yen-Ou Xuan Yi (ranking ke-75).


Pahang Rangers Lancar Jersi Home & Away Baharu Keluaran Kelme

Pasukan futsal yang berpangkalan di Kuantan, Pahang Rangers melancarkan jersi home dan away baharu untuk mengharungi saingan Malaysia Premier Futsal League (MPFL) 2021.

Perkara tersebut diumumkan menerusi pelbagai platform media sosial milik pasukan hujung bulan lalu (home) dan pada hari ini (away).

A closer look at our Home Kit. ⚫⚪ With its monochrome colour scheme and black ribbed crewneck, this home jersey takes inspiration from the main colours of the emblem as well as the famous Pahang flag. Available on our online store, from 30.07, in S – 3XL , for just RM99.00 . pic.twitter.com/4ZGH0LrBRU

Menariknya, jersi pasukan futsal yang diterajui oleh YAM Tengku Fahd Mua’adzam Shah Ibni Almarhum Sultan Haji Ahmad Shah pada kali menampilkan penaja baharu yang merupakan pengeluar pakaian sukan yang tidak asing dalam dunia futsal iaitu Kelme.

Bercakap mengenai jersi home baharu mereka, ia didatangkan dengan warna baharu iaitu hitam dan disulami dengan tema monochrome dengan mengambil inspirasi warna utama logo kelab dan warna bendera Pahang.

🔵🟡 PAST MEETS PRESENT ⚫⚪Introducing Pahang Rangers 2021 Away Kit.Inspired by the iconic jerseys in the late 90's and the traditional colours of Pahang football team, combined with the flairs and pace of the futsal game, this away kit brings out the best of both worlds. pic.twitter.com/wEHgKaAXCq

Sementara itu, bagi jersi away, ianya hadir dengan warna putih dan dikemaskan dengan rekaan minimal warna biru, kuning dan hitam.

Selain itu, jersi baharu ini turut menampilkan penaja utama baharu di bahagian hadapan iaitu SGMB Group – sebuah syarikat berasal dari asas penerokaan dan perlombongan mineral, dan juga terlibat dalam pertanian secara bio dinamik dan organik, pemuliharaan hutan, pembangunan dan bidang kesihatan.

⚫⚪ Selamanya Tok Gajah !📸 by @DigitalBoneTV pic.twitter.com/a02yr4a060

Bagi yang berminat dengan jersi ini, anda boleh mendapatkannya menerusi laman sesawang kedai atas talian milik kelab iaitu www.pahangrangers.com/shop. Harga jersi ini ditawarkan bermula dengan RM99 sehelai.

Bagi jersi away, ianya akan mula dijual bermula 15 Ogos kelak.


Anugerah Bolasepak Kebangsaan 2020 Tetap Diadakan Mengikut Norma Baharu

Malaysia Football League (MFL) mengesahkan Anugerah Bolasepak Kebangsaan (ABK) 2020 tetap diadakan biarpun saingan Liga Malaysia musim ini hanya membabitkan saingan Liga Super dan Liga Premier.

Mengambil kira situasi pandemik Covid-19 yang masih melanda negara saat ini, MFL bakal melangsungkan ABK 2020 tersebut mengikut norma baharu.

Perkara itu disahkan sendiri oleh Ketua Pegawai Eksekutif (CEO) MFL, Datuk Ab Ghani Hassan dalam satu laporan akhbar tempatan baru-baru ini.

“Kita tetap akan adakan tahun ini. Cuma beberapa anugerah kita akan kurangkan mengikut kesesuaian semasa.

“Ia (ABK) masih di peringkat perbincangan dan kita akan ketahui selewat-lewatnya minggu depan mengenai perubahan dan tarikh sebenar ABK,” katanya seperti dipetik daripada Harian Metro.

ABK19 yang lalu menyaksikan lebih daripada 25 kategori anugerah dipertandingkan.

Antara anugerah yang menjadi tumpuan seluruh peminat bola sepak tempatan pastinya Pemain Paling Bernilai (MVP), Penyerang Terbaik, Pemain Tengah Terbaik, Pertahanan Terbaik, Penjaga Gol Terbaik dan Jurulatih Terbaik.

Featured Image: Johor Southern Tigers


Legenda Inter Bakal Lawat Pusat Latihan JDT & Tonton Aksi Perlawanan Sumbangsih

Pemain legenda Inter Milan dan skuad kebangsaan Argentina, Javier Zanetti menjadi salah seorang tetamu istimewa yang akan turun menyaksikan pertembungan antara Johor Darul Ta’zim (JDT) dan Terengganu FC bagi merebut Piala Sultan Haji Ahmad Shah di Stadium Sultan Ibrahim (SSI), pada Jumaat hadapan.

Kehadiran bekas pertahanan yang pernah merangkul trofi Liga Juara-Juara UEFA 2009/10 dan lima kejuaraan Serie A serta pelbagai kejuaraan lain disahkan sendiri oleh pihak JDT menerusi makluman di pelbagai platform media sosialnya, pada hari ini.

JDT TO RECEIVE SPECIAL GUESTS FOR CHARITY CUP MATCH ON FEBRUARY 24

Johor Darul Ta'zim FC (JDT) will welcome Inter Milan Vice President and former Argentina international Javier Zanetti next weekend.

— JOHORSouthernTigers (@OfficialJohor) February 16, 2023

Difahamkan, Zanetti yang kini berperanan sebagai Naib Presiden Inter Milan bukanlah satu-satunya tetamu istimewa pada Perlawanan Sumbangsih tersebut. Ianya akan turut dihadiri ejen bola sepak terkenal, Morris Pagniello serta Bendahari Persekutuan Judo Antarabangsa, Naser Al Tamimi.

Selain menonton aksi Perlawanan Sumbangsih, para tetamu istimewa akan turut  mengunjungi Pusat Latihan JDT.

JDT yang seperti kita sedia maklum dimiliki oleh DYAM Tunku Ismail Ibni Sultan Ibrahim merangkap Tunku Mahkota Johor (TMJ) melihat lawatan daripada para tetamu istimewa ini bertindak sebagai peluang untuk melakukan kerjasama antarabangsa dengan rakan-rakan kongsi ternama dari seluruh dunia.


Ansu Fati Terpaksa Jalani Pembedahan Lutut Dan Berkemungkinan Berehat Panjang

Pemain muda FC Barcelona, Ansu Fati terpaksa menjalani pembedahan di lutut kirinya ekoran ditimpa kecederaan ketika aksi La Liga.

Pemain berusia 18 tahun itu dilaporkan mengalami koyak meniscus ketika Barcelona menumpaskan Real Betis 5-2 di Stadium Nou Camp, sabtu lalu.

LATEST NEWS❗@ANSUFATI will be operated on this Monday➕ INFO 👉 https://t.co/paB16oEvUG pic.twitter.com/1PLXCYGPjY

Menurut makluman rasmi kelab, Ansu Fati akan menjalani pembedahan oleh Dr. Ramon Cugat di turut dipantau secara rapi oleh unit perubatan kelab.

Sejurus sahaja selesai pembedahan ini, Barcelona akan memaklumkan hasil pembedahan dan masa yang akan diambil oleh pemain ini untuk pulih seperti sediakala.

Untuk rekod, pemain kelahiran Guinea-Bissau ini telah membuat 10 penampilan di mana tujuh daripadanya dalam saingan La Liga dan tiga dalam aksi Liga Juara-Juara UEFA (UCL).

Selain itu, Ansu telah merekodkan lima gol dan dua bantuan gol.


Lee Tuck: TFC Nak Cuba ‘Ramuan’ Baharu, Saya Tiada Dalam Perancangan Mereka

Pemain tengah, Lee Tuck dengan nada hiba mengumumkan meninggalkan pasukannya, Terengganu Football Club (TFC).

Pengumuman penuh mengejutkan itu dibuat menerusi laman sosial Instagram miliknya, pada hari ini.

Menurut Lee Tuck yang juga kapten pasukan berkata TFC berhasrat mencuba gandingan baharu untuk memastikan skuad kendalian Nafuzi Zain itu dapat tampil lebih maju ke hadapan.

Malang sekali apabila nama Lee Tuck tidak termasuk dalam perancangan baharu TFC tersebut untuk mengharungi saingan Liga Malaysia dan Piala AFC yang akan bermula pada tahun hadapan.

Unfortunately this is the end for me. Goodbye Terengganu. Thank you for the memories. Thank you to all the fans for the love and support. It’s been special @FCTerengganu pic.twitter.com/VEjB4KTyDY

“Saya dengan dukacitanya mengumumkan perjalanan saya bersama pasukan telah tamat. Malangnya saya terpaksa berpisah dengan TFC” tulisnya memulakan bicara dalam hantaran di laman sosialnya.

“Saya ingin mengucapkan terima kasih kepada semua yang telah bekerja bersama-sama saya pada masa lepas dan masa sekarang pengurusan, staf, pemain, jurulatih dan semua orang di belakang tabir yang telah membantu kelab dan diri saya.

“Saya sangat berbangga bekerja bersama-sama anda semua untuk mencapai sasaran bagi menjadikan kelab ini lebih baik.” tulis Lee Tuck lagi.

Di penghujung hantaran tersebut Lee Tuck turut menyematkan tinta buat para penyokong dan rakyat Terengganu kerana meraikannya sejak dirinya tiba di bumi bertuah tersebut.

Untuk makluman, Lee Tuck telah beraksi bersama skuad pantai timur tersebut sejak daripada musim 2018.

Dia dibawa masuk oleh bekas jurulatih, Irfan Bakti pada penghujung tahun 2017 daripada pasukan Negeri Sembilan.

Antara pencapaian terbaik pemain berusia 32 tahun ini bersama TFC adalah naib juara Piala Malaysia 2018 dan meraih tempat ketiga Liga Super 2020.

Menjadi persoalan pada masa ini adalah kemana hala tuju pemain kelahiran Halifax, England yang pernah merangkul Anugerah Pemain Paling Popular ABK18 ini setelah mengumumkan meninggalkan TFC.

Featured Image: Terengganu Football Club


Orleans Masters: Tang Jie-Ee Wei Rangkul Kejuaraan Sulung Jelajah Dunia

Selepas empat bulan bergandingan bersama, Chen Tang Jie dan Toh Ee Wei berjaya menghadirkan kejuaraan sulung dalam saingan Jelajah Dunia BWF.

Kejuaraan itu hadir setelah pasangan berusia 25 dan 22 tahun masing-masing ini menjuarai saingan Orleans Masters yang bertaraf Super 300.

Ianya hasil Tang Jie-Ee Wei melakar kemenangan ke atas beregu No.1 Taiwan, Ye Hong Wei dan Lee Chia Hsin dalam perlawanan akhir yang berlangsung pada petang tadi, waktu Malaysia.

Orléans Masters Badminton 2023 presented by VICTORXD – Final          🇲🇾CHEN Tang Jie🏅21 21 🇲🇾TOH Ee Wei🏅          YE Hong Wei19 17 LEE Chia Hsin

— BWFScore (@BWFScore) April 9, 2023

Lebih manis, pasangan negara ini menggapai kemenangan dengan skor “straight set” iaitu 21-19 dan 21-17 dalam tempoh sekitar setengah jam sahaja permainan sahaja.

Kemenangan ini turut membolehkan Tang Jie-Ee Wei membawa pulang wang tunai bernilai AS$18,960 atau bersamaan sekitar RM83,490 serta pungutan mata sebanyak 7,000 untuk pengiraan ranking dunia.

Sebagai tambahan, ini merupakan kejuaraan ketiga diraih Tang Jie-Ee Wei selepas menjulang kejuaraan Cabaran Antarabangsa Iran Fajr pada Februari lalu dan Cabaran Antarabangsa Bangladesh tahun lalu.


Bek Tengah Skuad Kebangsaan, Khuzaimi Piee Sertai Selangor FC

Pasukan berpangkalan di Lembah Klang, Selangor FC memperkukuhkan lagi barisan pertahanannya bagi mengharungi saingan Liga Malaysia 2023 dengan mendatangkan khidmat bek tengah skuad kebangsaan, Khuzaimi Piee.

Pertahanan berusia 29 tahun itu disahkan menyertai skuad berjulukan Red Giants bimbingan Tan Cheng Hoe selepas diumumkan di pelbagai platform media sosial milik kelab terbabit, pada hari ini.

👋 Welcome to Selangor FC, Khuzaimi! 🔴🟡#MKLK pic.twitter.com/2lQMhd7DOo

— Selangor FC (@selangorfc) December 20, 2022

Musim 2019 menyaksikan Khuzaimi melalui musim yang agak cemerlang dalam karier bola sepaknya selepas membantu Negeri Sembilan FC menamatkan saingan Liga Super 2022 di tempat keempat – pencapaian terbaik pernah diraih skuad berjulukan Hoben Jang Hoben selepas 14 tahun.

Sebagai tambahan, ini merupakan pemain baharu yang kedua menyertai Selangor pada jendela perpindahan pada kali ini.

Dua hari lalu, Selangor telah mengikat pemain baharunya yang pertama iaitu V. Ruventhiran, bekas pemain Petaling Jaya City FC (PJ City), yang juga merupakan pemain skuad kebangsaan, Harimau Malaya.

Featured Image: Football Association of Malaysia


Terbuka Singapura: Tang Jie-Valeree Ke Suku Akhir Selepas Singkir Beregu Hong Kong

Beregu campuran, Chen Tang Jie dan Valeree Siow menjadi wakil negara yang pertama mengesahkan kemaraan ke peringkat suku akhir Terbuka Singapura.

Kemaraan tersebut disahkan selepas mereka berjaya menumpaskan pasangan Hong Kong yang menghuni ranking ke-88 dunia, Reginald Lee Chun Hei dan Ng Tsz Yau di Pusingan 16, sebentar tadi.

Singapore Open 2022XD – Round of 16          🇲🇾Tang Jie CHEN🏅21 21 🇲🇾Valeree SIOW🏅13  7  🇭🇰Chun Hei Reginald LEE          🇭🇰Tsz Yau NG

🕗 in 25 minutes https://t.co/s7dVPIimZ8

— BWFScore (@BWFScore) July 14, 2022

Dalam pertarungan tersebut, Tang Jie-Valeree merakamkan kemenangan secara “straight set” dengan skor 21-13 dan 21-7 dalam tempoh 25 minit permainan sahaja.

Sementara itu, di peringkat suku akhir nanti, Tang Jie-Valeree akan menantikan cabaran salah salah daripada beregu Thailand, Dechapol Puavaranukroh dan Sapsiree Taerattanachai (ranking No.2 dunia) atau Supak Jomkoh dan Supissara Paewsampran (ranking ke-20 dunia).

Featured Image: Badminton Association of Malaysia


Nidzam Jamil Belum Sedia Kemudi Pasukan Selangor

Jurulatih muda dan berbakat, Nidzam Jamil mengakui belum bersedia untuk mengemudi pasukan Selangor bagi saingan Liga Super musim hadapan.

Bekas pemain Selangor sekitar awal 2000-an ini merupakan nama yang disebut-sebut dalam kalangan peminat untuk menggantikan B. Satiananthan yang dipecat baru-baru ini.

Bagaimanapun, Nidzam tidak mahu mengulas panjang mengenai ‘cakap-cakap’ tersebut kerana menghormati kontraknya bersama Felda United sehingga hujung musim ini.

Pada masa yang sama, Nidzam beranggapan pasukan seperti Selangor layak mendapat bimbingan jurulatih yang jauh lebih berpengalaman berbanding dirinya yang masih baru.

“Dalam era sekarang ini, orang boleh bercakap mengenai pelbagai perkara tetapi saya tidak nampak benda itu (ke Selangor) dalam masa terdekat. Karier saya masih lagi jauh dan saya baru berusia 40 tahun.

“Saya sudah merasai naik turun dalam dunia bola sepak dan dalam bidang kejurulatihan ini, tidak ramai yang berdepan penyingkiran dan kekal dalam liga seperti yang sudah saya rasakan.

“Apapun, saya mengharapkan lebih baik untuk tahun depan. Saya rasakan sebagai satu pasukan yang terkemuka, Selangor layak mendapat jurulatih yang lebih besar,” katanya seperti dipetik daripada Berita Harian.

Walaupun mengemudi sebuah pasukan yang tidak berbelanja besar dan mempertaruhkan ramai pemain-pemain muda, Nidzam berjaya memimpin Felda United mengelakkan penyingkiran ke Liga Premier musim lepas.

Nidzam gemar menerapkan strategi dan taktikal pasukannya mengikut lawan yang dihadapi menyebabkan dia dianggap sebagai seorang jurulatih muda yang genius sekaligus menarik perhatian peminat-peminat bola sepak tempatan.

Bagaimanapun, rezeki tidak menyebelahi Nidzam untuk memastikan Felda United kekal dalam saingan Liga Super pada musim hadapan setelah menamatkan saingan musim ini di tangga kesebelas.

Untuk rekod, Nidzam memulakan kerjaya kejurulatihan bersama pasukan SPA FC sekitar tahun 2010 sebelum berhijrah mengemudi AirAsia FC dan skuad bola sepak universiti Malaysia ke Sukan Universiti 2017.

Kemudiannya, Nidzam ke Felda United untuk menjadi penolong ketua jurulatih kepada B. Satiananthan. Pada tahun 2019, Nidzam dilantik sebagai ketua jurulatih skuad The Fighters sehinggalah pada musim ini.

Featured Image: Malaysian Football League


Juventus Tawar Cristiano Ronaldo Kepada Barcelona

Kelab berpangkalan di Kota Turin, Juventus dilaporkan mahu menawarkan khidmat Cristiano Ronaldo kepada FC Barcelona.

Perkara itu didedahkan oleh seorang wartawan Sepanyol, Guillem Balague dalam satu siaran langsung rancangan Radio BBC dan dikongsikan melalui laman sosial twitter, awal pagi tadi.

Pandemik Covid-19 yang melanda dunia juga memberikan impak kepada kedudukan kewangan Juventus dan perkara itu menjadi salah satu sebab mereka mahu melupakan khidmat mahal Ronaldo.

Sebelum ini, pemain yang sinonim dengan jersi bernombor 7 ini telah dikaitkan dengan perpindahan ke pasukan yang beraksi dalam saingan Ligue 1 iaitu Paris Saint-Germain (PSG).

🗣 'Juventus wants to get rid of his wage, he's been offered everywhere including Barcelona' @GuillemBalague on the future of @Cristiano Ronaldo📲⚽ https://t.co/3CW3Ngo4mY pic.twitter.com/OB8W9XH5oz

“Antara sebab Cristiano Ronaldo dikaitkan dengan PSG bukanlah kerana PSG mahukannya, ini kerana Jorge Mendes (ejen pemain) telah diberikan arahan untuk mencari pasukan (baharu) untuk Ronaldo.

“Kami telah melihat (perkara) ini dalam enam bulan yang lepas. Real Madrid berkata, jangan harap! Dia tidak akan pulang. Pergi (berunding) dengan MLS (Liga Amerika) dan lain-lain.

“(Ini) kerana Juventus mahu potong gaji (besar) itu. Dengan drastiknya. Dia telah ditawarkan kepada semua, termasuk Barcelona. Saya tidak pasti (samada) mereka dapat ‘buang’ dia dengan mudah.

“Faktanya, dia masih menerima gaji bersih sebanyak 23 juta euro. Itu (jumlah) yang dia dapat di Real Madrid dan saya fikirkan dia mendapat bayaran yang sama apabila ke Juventus.

“Siapa yang nak bayar gaji sebesar itu?” katanya.

Untuk rekod, Ronaldo berhijrah ke Juventus pada julai 2018 dengan yuran perpindahan sebanyak 100 juta euro dan yuran tambahan sebanyak 12 juta euro. Penyerang skuad kebangsaan Portugal itu diikat kontrak selama empat tahun.

Selama dua musim beraksi bersama skuad Old Lady, penyerang berusia 35 tahun ini telah memenangi dua kejuaraan Serie A dan Supercoppa Italiana.


Belanjawan Selangor 2023: RM7 Juta Untuk Program Pembangunan Sukan – Cungkil Bakat Baharu

Kerajaan Negeri Selangor di bawah pimpinan Menteri Besar, Dato’ Seri Amirudin Shari meletakkan satu objektif dalam bidang sukan iaitu Selangor Meneraju Kecemerlangan Sukan.

Bagi mencapai objektif berkenaan, Amirudin mengumumkan program pembangunan sukan yang dilaksanakan oleh Majlis Sukan Negeri Selangor (MSN Selangor) akan diteruskan dengan peruntukan sebanyak RM7 juta.

Jelasnya, program ini berupaya untuk mencungkil bakat-bakat baharu dari akar umbi secara menyeluruh dan melibatkan keseluruhan pemegang taruh ke arah mencapai objektif seperti dinyatakan di atas.

Perkara ini diumumkan oleh Amirudin dalam pembentangan Belanjawan 2023 yang bertemakan #KitaSelangor: Melonjak Kemajuan, Mengerat Perpaduan, Menjayakan Harapan di Dewan Undangan Negeri (DUN) Selangor, pada hari ini.

Untuk makluman semua, Kerajaan Negeri membentangkan Belanjawan 2023 yang berjumlah RM2.45 bilion secara keseluruhan dengan menggariskan lima teras utama:

Featured Image: Facebook Amirudin Shari


Sukan SEA 2023: Hon Jian-Yap Ling Singkir Wakil Tuan Rumah Dalam Masa 18 Minit

Gandingan campuran Malaysia, Choong Hon Jian dan Yap Ling hanya memerlukan 18 minit sahaja untuk menundukkan atlet tuan rumah, Bun Srey Hong dan Heng Mengleap di temasya Sukan SEA 2023.

Kemenangan mudah “straight set” 21-9 dan 21-8 ke atas gandingan Kemboja tersebut di Pusingan 16 itu sekaligus melayakkan gandingan negara ke peringkat suku akhir pada temasya kali ini.

Untuk makluman, Hon Jian-Yap Ling akan beraksi menentang beregu Thailand, Chasinee Korepap dan Ratchipol Makkasasithorn di peringkat seterusnya selepas mereka menewaskan gandingan Vietnam, Dinh Manh Tran-Thi Phuong Hong Dinh.

Perlawanan kedua-dua beregu tersebut memperlihatkan aksi sengit yang ditampilkan atlet Thailand dan Vietnam berkesudahan dengan kemenangan “straight set” 21-18 dan 21-19 kepada wakil negara gajah putih itu.

Beregu campuran No.4 Thailand itu akan bertemu buat kali pertama dengan gandingan negara dan pemenang akan mara ke peringkat separuh akhir dalam misi mempertahankan emas yang dimenangi di Vietnam.

Terdahulu, dua gandingan negara, Chen Tang Jie-Peck Yen Wei dan Hoo Pang Roo-Cheah Yee See menghadiahkan pingat emas dan perak selepas kedua-dua beregu campuran Malaysia ini bertemu di pentas akhir pada edisi yang lalu.

Featured Image: Badminton Association of Malaysia (Facebook)


Terbuka Thailand: Hampir 15 Bulan Pearly-Thinaah Kemarau Kemaraan Ke Pentas Final

Hampir 15 bulan lamanya beregu wanita No.1 negara, Pearly Tan dan Thinaah Muralitharan kemarau kemaraan ke sebarang pentas akhir kejohanan badminton yang disertainya.

Terbaru, kemarau itu berterusan buat pasangan yang menghuni ranking kesepuluh dunia ini apabila tumpas kepada beregu Jepun, Nami Matsuyama dan Chiharu Shida di peringkat separuh akhir saingan Terbuka Thailand, sebentar tadi.

Dalam perlawanan tersebut, Pearly-Thinaah tumpas di tangan beregu yang menduduki ranking ketujuh dunia itu secara “straight set” dengan skor 17-21 dan 17-21 dalam tempoh 42 minit permainan.

GR TOYOTA GAZOO RACING Thailand Open 2022WD – Semi final          🇯🇵Nami MATSUYAMA🏅21 21 🇯🇵Chiharu SHIDA🏅17 17 🇲🇾Pearly TAN          🇲🇾Muralitharan THINAAH

🕗 in 42 minutes https://t.co/tRrAyCqJ7Z

— BWFScore (@BWFScore) May 21, 2022

Sebagai rekod, ini merupakan kali kelima Pearly-Thinah beraksi menentang Nami-Shida di pentas antarabangsa. Pada masa yang sama, ini juga merupakan kekalahan kelima yang terpaksa ditanggung oleh Pearly-Thinaah.

Sementara itu, Nami-Shida yang berhasil mendapatkan tiket ke final akan berhadapan dengan beregu senegaranya, Mayu Matsumoto dan Wakana Nagahara untuk merebut kejuaraan di kejohanan berstatus Jelajah Dunia Super 500 BWF ini.

Untuk makluman semua, kali terakhir Pearly-Thinaah menikmati pentas final adalah ketika turun beraksi di kejohanan Terbuka Swiss 2021 – Jelajah Dunia Super 300 BWF – yang berlangsung pada 7 Mac pada tahun itu.

Featured Image: Badminton Association of Thailand


FAM, Nike Perkenal Jersi Baharu Harimau Malaya – Harga RM299

Skuad bola sepak kebangsaan, Harimau Malaya akan memperagakan jersi ‘home’ dan ‘away’ yang baharu apabila turun beraksi dalam mana-mana perlawanan mahupun kejohanan antarabangsa selepas daripada saat ini.

Ini selepas badan induk, Persatuan Bola Sepak Malaysia (FAM) dan syarikat jenama pakaian sukan dari Amerika Syarikat, Nike memperkenalkan jersi baharu untuk disarung pemain-pemain Harimau Malaya sepanjang tahun 2022 hingga 2024.

Jersi ‘home’ edisi kali ini hadir dengan rekaan ringkas dan minimal serba kuning dengan bahagian kolar sahaja berwarna hitam.

Manakala untuk jersi ‘away’ pula didatangkan dengan warna hitam yang dominan dan disertakan corak unik seakan-akan rekahan batuan pada bahagian badan.

Majlis memperkenalkan jersi baharu ini diadakan di Football Republic Sunway Pyramid pada hari ini. Beberapa pemain skuad kebangsaan seperti Khuzaimi Piee, Ahmad Syihan dan V. Ruventhiran hadir bagi memperagakan jersi baharu itu.

Ianya disempurnakan oleh Presiden FAM, Datuk Haji Hamidin Mohd Amin yang turut dihadiri oleh Pengarah Pemasaran Nike Asia Tenggara & India, Chris Madsen serta Pakar Pemasaran Sukan Nike Thailand & Malaysia, Jirawat Assavachompoonuch.

Untuk makluman semua, jersi-jersi baharu ini akan digunakan oleh anak buah Kim Pan-gon bermula daripada dua perlawanan antarabangsa menentang Kemboja dan Maldive diikuti di saingan Piala AFF dan Piala Asia kelak.

Selain itu, ianya turut digunakan buat pelbagai lapisan skuad remaja, wanita, futsal dan bola sepak pantai.

Bagi yang berminat, jersi ini sudah mula dijual secara eksklusif di Football Republic Sunway Pyramid dan secara atas talian di www.nike.com/my dan Nike App.

Ia akan disusuli dengan kedai-kedai terpilih Al-Ikhsan Sports dan Football Republic serta di laman sesawang www.al-ikhsan.com bermula Khamis hadapan, 24 November.

Sebagai tambahan, kedua-dua jersi ini (fans issue) dijual pada harga RM299 sehelai.


Ranking BWF: Gandingan Yew Sin-Liu Ying Rekod Peningkatan Lebih 500 Anak Tangga

Kemaraan ke Pusingan 16 dalam Kejohanan Badminton Terbuka Seluruh England (All England) pada minggu lalu memberikan peningkatan ranking yang mendadak kepada beregu campuran Ong Yew Sin dan Goh Liu Ying.

Berdasarkan kemaskini terbaru oleh Persekutuan Badminton Dunia (BWF) pada hari ini, beregu yang membentuk gandingan bermula awal tahun ini mencatatkan peningkatan sebanyak 531 anak tangga sekaligus menduduki ranking ke-235 dunia, minggu ini.

Sebagai rekod, Yew Sin-Liu Ying bermula dengan ranking ke-766 selepas daripada menyertai saingan Terbuka Jerman dua minggu yang lalu.

Sementara itu, sepasang lagi beregu campuran negara yang turut meraih peningkatan adalah gandingan Hoo Pang Ron dan Cheah Yee See. Mereka meraih peningkatan satu anak tangga yang menjadikan mereka menduduki ranking ke-22 dunia, minggu ini.

Manakala untuk gandingan campuran yang lain seperti Tan Kian Meng-Lai Pei Jing, Goh Soon Huat-Shevon Jemie Lai, Chen Tang Jie-Peck Yen Wei dan Chan Peng Soon-Valeree Siow kekal di kedudukan ke-10, ke-13, ke-29 dan ke-200 dunia.

Featured Image: Goh Liu Ying


Ranking BWF: Kedudukan Aaron-Wooi Yik, Sze Fei-Izzuddin Menurun, Dipintas Beregu India & China

Pasangan beregu lelaki utama negara, Aaron Chia dan Soh Wooi Yik mencatatkan penurunan satu anak tangga dalam kedudukan ranking dunia pada minggu ini.

Hasil daripada kemaskini terbaru oleh Persekutuan Badminton Dunia (BWF) pada hari ini, beregu yang memenangi pingat gangsa di temasya Sukan Olimpik 2020 kini menghuni ranking ke-8 dunia.

Ini disebabkan mereka tersingkir di Pusingan 16 Kejohanan Badminton Terbuka Seluruh England (All England) 2022 setelah tumpas kepada beregu China, He Ji Ting dan Tan Qiang, pada minggu lalu.

Sementara itu, tempat ketujuh itu kini menjadi milik beregu India yang sedang meningkat naik, Satwiksairaj Rankireddy (21 tahun) dan Chirag Shetty (24 tahun) yang berhasil mara sehingga ke peringkat suku akhir All England.

Manakala, kedudukan satu lagi beregu lelaki Malaysia, Goh Sze Fei dan Nur Izzuddin yang tersingkir di Pusingan 32 All England turut mengalami nasib yang sama.

Pasangan yang menjuarai Terbuka Jerman, dua minggu lalu, kini menghuni ranking ke-18 dunia. Untuk makluman semua, kedudukan ke-17 yang dihuni Sze Fei-Izzuddin selama 13 minggu lalu menjadi milik Ji Ting-Tan Qiang yang menumpaskan mereka di Pusingan 32.

Bagaimanapun, dua beregu negara yang lain, Man Wei Chong-Tee Kai Wun serta Tan Kian Meng-Tan Wee Kiong dilihat meraih peningkatan dimana mereka kini berada di kedudukan ke-44 dan ke-89 dunia, minggu ini.


Piala AFF 2020: Singapura Dipilih Sebagai Tuan Rumah Kejohanan

Teka-teki mengenai hos bagi kejohanan bola sepak dwitahunan asia tenggara iaitu Piala AFF Suzuki 2020 terjawab apabila negara seberang tambak, Singapura dipilih sebagai tuan rumah bagi kejohanan tersebut.

Perkara tersebut telah diumumkan secara rasmi menerusi pelbagai platform laman sosial badan induk bola sepak negara berkenaan iaitu Persatuan Bola Sepak Singapura (FAS), pada hari ini.

🏟 OFFICIAL: Singapore will be 𝐇𝐎𝐒𝐓𝐈𝐍𝐆 the @affsuzukicup 2020! 🇸🇬#ONESTRONG #AFFSuzukiCup2020 pic.twitter.com/kKD7rfiaxh

Bagaimanapun, pengumuman ringkas oleh FAS itu tidak menyatakan stadium manakah yang akan menjadi venue bagi saingan peringkat Kumpulan A dan B serta perlawanan kalah mati yang akan dijalankan secara berpusat pada kali ini.

Artikel Berkaitan: Malaysia Diundi Bersama Juara Bertahan, Vietnam Serta Indonesia, Kemboja dan Laos

Besar kemungkinan ianya akan dilangsungkan di dua buah stadium iaitu Stadium Nasional dan Stadium Jalan Besar.

Untuk makluman semua, kejohanan ini dijadualkan berlangsung bermula 5 Disember 2021 sehingga 1 Januari 2022.


Empat Kelab Malaysia Boleh Beraksi Di Pentas Liga Juara-Juara AFC 2024

Susulan kejayaan Kuala Lumpur City FC (KL City) mara ke perlawanan akhir Piala AFC Zon ASEAN, empat kelab daripada saingan Liga Malaysia dapat beraksi di pentas elit asia, Liga Juara-Juara AFC (ACL) bermula musim 2024 kelak.

Perkara itu dikongsikan oleh Footy Rankings – sebuah akaun media sosial yang memberikan perkembangan semasa mengenai ranking negara, kelab dan pertandingan di benua asia.

This victory for Kuala Lumpur City worth 0.512 points for Malaysia, and also confirmed 🇲🇾 Malaysia's slots in ACL 2024-25 to 2+2. Congratulations! https://t.co/szYXjmt6T7

— Footy Rankings (@FootyRankings) August 10, 2022

Menurutnya, kemenangan skuad ibu kota ke atas Viettel FC pada malam tadi telah memberikan 0.512 mata sekaligus menjadikan Malaysia mempunyai 46.343 mata Ranking MA secara keseluruhan.

Mata tersebut telah mengesahkan dan mengukuhkan kedudukan Malaysia di tangga keempat bagi asia timur. Ini bermakna Liga Malaysia mendapat 2 slot automatik serta 2 slot “play-off” ke saingan ACL pada musim 2024-2025 kelak.

Sekiranya dua kelab yang beraksi di peringkat “play-off” itu berjaya ke peringkat kumpulan, Malaysia akan mempunyai 4 buah pasukan beraksi di pentas ACL pada musim berkenaan.

Difahamkan, Thailand yang berada di tangga keenam boleh memintas kedudukan Malaysia. Akan tetapi, peluang tersebut tipis dimana ia memerlukan wakil tunggalnya dalam saingan kalah mata ACL ketika ini, BG Pathum mara ke perlawanan akhir untuk merealisasikannya.

Vietnam yang berada di kedudukan kelima pula tidak boleh memperbaiki kedudukan MA Ranking-nya kerana sudah tidak mempunyai sebarang wakil di dalam saingan Piala AFC mahupun ACL setelah tersingkirnya Viettel FC, malam tadi.

Pada masa yang sama, JDT yang masih beraksi di pusingan kalah mata ACL pada ketika ini masih boleh memberikan mata tambahan terhadap MA Ranking negara sekiranya meraih keputusan positif menentang Urawa Reds pada 19 Ogos kelak.

Ini termasuk sekiranya KL City berhasil merekodkan kemenangan ke atas PSM Makassar dalam perlawanan akhir Piala AFC Zon ASEAN pada 24 Ogos nanti.


Ranking BWF: Goh Sze Fei & Nur Izzuddin Daki Tangga Ke-12 Dunia

Pasangan beregu badminton lelaki No.3 negara, Goh Sze Fei dan Nur Izzuddin berhasil meningkatkan lagi kedudukan mereka dalam ranking dunia.

Kemaskini terbaru oleh Persekutuan Badminton Dunia (BWF) menyaksikan pemain berusia 24 tahun masing-masing ini meraih peningkatan satu anak tangga yang membolehkan mereka menghuni tangga ke-12, pada minggu ini.

Peningkatam ranking mereka sangat agresif dan ketara pada tahun ini dimana mereka bermula dengan ranking ke-17 pada Januari lalu. Kini mereka telah mencatatkan peningkatan lima anak tangga secara keseluruhan.

Prestasi yang ditampilkan oleh Sze Fei-Izzuddin turut memberangsangkan dimana mereka mara ke peringkat separuh akhir Kejohanan Badminton Asia (BAC), naib juara Terbuka Swiss serta juara Terbuka Jerman 2022.

Sebagai tambahan, kedudukan ini juga merupakan yang tertinggi pernah diraih oleh pasangan ini sejak bergandingan pada tahun 2016 lalu.

Sementara itu, tiada sebarang perubahan dikesan terhadap ranking beregu lelaki No.1 dan No.2 negara iaitu Aaron Chia-Soh Wooi Yik dan Ong Yew Sin-Teo Ee Yi. Mereka kekal di kedudukan keenam dan kesepuluh dunia pada minggu ke-20 ini.

Featured Image: Badminton Association of Thailand


18 Pasukan Bertanding Dalam Saingan Liga Super 2023 & Liga Simpanan Diperkenalkan

Pengelola liga tempatan, Malaysian Football League (MFL) mengumumkan penstrukturan baharu terhadap saingan bola sepak tempatan, pada hari ini.

Penstrukturan itu menyaksikan saingan bola sepak tertinggi negara iaitu Liga Super akan ditandingi sebanyak 18 pasukan pada musim hadapan berbanding 12 pada musim ini.

Ini menjadikan setiap kelab akan mengharungi 34 perlawanan untuk semusim berbanding 22 perlawanan semusim pada ketika ini.

Penambahan pasukan itu hadir menerusi 6 pasukan yang bukan berstatus “feeder club” atau “reserved team” daripada kancah Liga Premier musim ini menyertai saingan Liga Super 2023.

Liga Malaysia 2023 bakal berwajah baharu apabila Malaysian Football League (MFL) mengorak langkah dengan melakukan penstrukturan semula bagi memastikan liga bola sepak profesional negara itu lebih dinamik dan berdaya saing.#LigaMalaysia2023

— #LigaMalaysia2022 (@MFL_MY) July 20, 2022

Akan tetapi, bermula musim 2024, dua pasukan akan ‘ditendang’ dan hanya 16 pasukan sahaja akan beraksi dalam saingan Liga Super.

Sementara itu, saingan divisyen kedua iaitu Liga Premier pula akan digantung sementara. Dimaklumkan ianya akan kembali semula pada suatu masa kelak dengan nama baharu, Liga M2.

Sehubungan dengan penggantungan saingan Liga Premier ini, MFL mengadakan sebuah Liga Simpanan (reserved league) untuk pemain bawah 23 tahun (B-23).

Tiga buah pasukan simpanan (reserved/feeder club) seperti Johor Darul Ta’zim II, Terengganu II dan Selangor 2 akan turut beraksi dalam saingan Liga Simpanan ini dengan mengikut syarat umur & syarat pemain import yang telah ditetapkan.

Featured Image: Malaysian Football League


Old Trafford Tidak Terpilih Dalam Bidaan UK & Ireland Kerana Pengubahsuaian

United Kingdom (UK) dan Republik Ireland ketika menghantar bidaan akhir menyenaraikan 10 stadium untuk dijadikan venue pertandingan bagi EURO 2028.

Sebelum ini, sebanyak 14 stadium telah disenaraikan sebagai venue pertandingan yang turut merangkumi laman keramat Manchester United, Old Trafford.

Bagaimanapun, stadium itu tidak dimasukkan di dalam senarai akhir atas sebab-sebab yang tersendiri.

Menurut laporan media, Old Trafford tercicir daripada senarai akhir kerana Manchester United tidak dapat memastikan ketersediaan stadium yang turut dikenali sebagai Theatre of Dreams itu berikutan perancangan penambahbaikan yang bakal dilakukan.

Tiga lagi stadium yang tidak terpilih ialah London Stadium milik West Ham, Stadium of Light milik Sunderland dan Stadium Croke Park di Dublin.

Untuk makluman, UK bersama Ireland telah membida hak menjadi tuan rumah dengan 10 stadium yang menepati peraturan UEFA telah disenarai pendek untuk memastikan EURO 2028 berjalan dengan lancar.

10 stadium yang telah disenaraikan ialah:

Selain bidaan UK-Ireland, Turkiye merupakan negara yang turut membida hak menjadi tuan rumah EURO 2028 dan juga EURO 2032.


Kelantan Ikat Seorang Lagi Import Selama 3 Tahun – Kervens Belfort Dari Haiti

Pasukan yang beraksi dalam kancah Liga Premier, Kelantan FC mengumumkan menandatangani seorang lagi pemain import dengan kontrak selama 3 tahun.

Pemain import yang ditandatangani dengan kontrak jangka masa sederhana panjang itu ialah Kervens Belfort yang merupakan seorang penyerang kelahiran Haiti.

Kedatangan pemain berusia 29 tahun ini dimaklumkan secara rasmi oleh pelbagai platform media sosial milik pasukan yang dikenali sebagai The Red Warriors (TRW) itu, semalam.

Belfort yang memiliki ketinggian 1.85 meter (m) hadir dengan reputasi sebagai penjaring ke-4 terbanyak Liga Bangladesh – 17 gol sepanjang musim 2021 bersama Abahani Limited Dhaka.

Untuk makluman semua, Belfort pernah menentang Brazil ketika beraksi mewakili skuad kebangsaan negaranya. Perlawanan tersebut berlangsung ketika kejohanan Copa America 2016.

Ketua jurulatih Kelantan, Rezal Zambry Yahya pula mengharapkan pengalaman yang dimiliki oleh Belfort dapat membantu skuad TRW memperbaiki kelemahan barisan serangan yang dialami pasukannya, pada musim lalu.

Sebagai tambahan, selain Belfort, Kelantan telah mengumumkan mengikat penyerang kelahiran Brazli, Nixon Guylherme Brizolara juga dengan kontrak jangka masa sederhana panjang – selama 3 tahun.

Featured Image: TRW Kelantan FC


Pembinaan 2 Buah Padang Untuk ‘Home’ Sibu District Football Club Dimulakan

Pembinaan dua buah padang bola sepak di daerah Sibu yang dicadangkan untuk dijadikan sebagai ‘home ground’ bagi Sibu District Football Club telah dimulakan.

Perkembangan tersebut dimaklumkan oleh Ahli Dewan Undangan Negeri (Adun) Nangka, Dr. Annuar Rapaee menerusi laman Facebook miliknya, semalam.

Beliau memaklumkan salah sebuah padang tersebut akan dibina di Perumahan Baru Kemuyang menggunakan rumput asli dan disertakan dengan lampu limpah.

Sementara itu, sebuah lagi padang akan dibina di Permai, Sibu menggunakan rumput sintetik dan turut disertakan dengan lampu limpah agar dapat digunakan pada waktu malam.

Menerusi satu perkongsian oleh Annuar sebelum ini, anggaran kos untuk membina padang menggunakan rumput asli berjumlah RM2 juta sementara padang menggunakan rumput sintetik pula dianggarkan RM2.25 juta.

Difahamkan perancangan untuk membina dua buah padang ini telah dilakukan sejak tahun lepas. Ianya untuk memajukan dan mengembalikan maruah bola sepak di daerah Sibu.

Featured Image: Dr. Annuar Rapaee & Sibu District Football Club


Vietnam Hilang Khidmat Park Hang-seo Penghujung Januari 2023

Kejohanan Piala AFF 2022 bakal menjadi pentas terakhir buat skuad kebangsaan Vietnam bersama ketua jurulatihnya dari Republik Korea, Park Hang-seo.

Ini berikutan Persekutuan Bola Sepak Vietnam (VFF) mengumumkan mencapai kata sepakat (mutual agreement) bersama Park untuk menamatkan kerjasama setelah berakhirnya kontrak pada 31 Januari 2023 kelak.

Perkembangan penuh mengejutkan itu diumumkan oleh VFF menerusi satu kenyataan media yang turut dikongsikan di laman sosialnya, pada hari ini.

Untuk makluman semua, Park mula bergelar ketua jurulatih skuad berjulukan Naga Emas ini bermula Oktober 2017. Selain daripada skuad senior, Park turut memegang jawatan ketua jurulatih bagi skuad bawah 23 tahun (B-23).

VFF confirmed that Park Hang-Seo will leave the position as head coach of Vietnam's national team 🇻🇳 on 31/01/23!Therefore, the AFF Cup 2022 will be his last tournament.

Thank you Mr. Park for everything you've accomplished to Vietnam's football progress! 🇻🇳🇰🇷 pic.twitter.com/qJnvM18U1O

— Việt Nam Football 🇻🇳⚽ (@FootyVietnam) October 17, 2022

Sejak itu, Vietnam mencapai pelbagai kejayaan termasuk memahat sejarah baharu dalam sejarah bola sepak mereka. Antaranya menjuarai Piala AFF yang pertama sejak 10 tahun, mara ke peringkat suku akhir Piala Asia serta pusingan ketiga Kelayakan Piala Dunia FIFA.

Bagi skuad B-23 pula, kehadiran Park telah membolehkan mereka meraih dua pingat emas Sukan SEA, naib juara Piala Asia B-23 serta meraih tempat keempat dalam temasya Sukan Asia 2018.

Tidak dilupakan, Park juga membawa Vietnam memasuki kelompok 100 pasukan terbaik dunia sejak tahun 2018. Mereka kekal berada di kelompok itu dengan menghuni tangga ke-96 dalam ranking FIFA pada saat ini.

Untuk pengetahuan semua, kejohanan terakhir Park bersama Vietnam dalam saingan Piala AFF kelak menyaksikan mereka bakal menghadapi Malaysia, Singapura, Myanmar dan Loas di peringkat Kumpulan B.

Featured Image: Football Association of Malaysia


ALP Sebulat Suara Pilih Stuart Ramalingam Sebagai CEO MFL Baharu

Ahli Lembaga Pengarah Malaysian Football League (MFL) sebulat suara memilih Setiausaha Agung Persatuan Bola Sepak Malaysia (FAM) Stuart Ramalingam sebagai Ketua Pegawai Eksekutif (CEO) baharu bagi badan penganjur bola sepak tempatan tersebut.

Perkembangan terbaru ini diumumkan secara rasmi selepas Ahli Lembaga Pengarah MFL mengadakan mesyuarat khas yang dipengerusikan oleh Presiden MFL, Dato’ Ab Ghani, sebentar tadi.

Perlantikan Stuart ini juga dibuat bagi menggantikan kekosongan yang ditinggalkan oleh Ab Ghani yang kini menjawat jawatan selaku Presiden MFL.

Malaysian Football League (MFL) mengumumkan Setiausaha Agung Persatuan Bolasepak Malaysia (FAM), Stuart Ramalingam telah dilantik sebagai Ketua Pegawai Eksekutif (CEO) baharu.Baca lanjut ⤵#MFL

“Hari ini saya mempengerusikan Mesyuarat Khas Ahli Lembaga Pengarah MFL bagi menentukan CEO MFL baharu selepas saya dipilih menjadi Presiden MFL pada minggu lepas.

“Saya bersama Ahli Lembaga Pengarah MFL sebulat suara telah bersetuju untuk melantik Stuart sebagai CEO MFL baharu.

“Seperti saya katakan pada sesi sidang media pada minggu lalu, pengalaman antara kriteria penting buat CEO MFL di mana saya yakin bahawa kehadiran Stuart sudah pasti bakal memberikan anjakan paradigma kepada senario bola sepak tempatan.

“Saya ingin mengalu-alukan kedatangan Stuart dan saya percaya beliau mampu membawa budaya korporat yang akan menjadi perubahan positif kepada MFL,” katanya dalam satu kenyataan rasmi.

Untuk makluman semua, Stuart akan memulakan tugasnya selaku CEO MFL bermula 1 September kelak.


Regu Perak Rio 2016, Goh-Tan Umum Perpisahan

Pasangan regu lelaki, Goh V. Shem dan Tan Wee Kiong yang meraih pingat perak dalam acara beregu badminton lelaki di Sukan Olimpik Rio 2016 mengumumkan berpisah secara rasmi.

Perkara tersebut diumumkan sendiri oleh Wee Kiong menerusi satu muat naik di laman sosialnya, sabtu lalu.

“Terima kasih kerana bergandingan dengan saya untuk 7 tahun. Tanpa kamu, saya tidak mungkin mencapai tahap tinggi dalam karier badminton saya seperti memenangi pingat perak di Sukan Olimpik di Rio dan menjadi beregu nombor 1 di dunia.

“Saya amat berterima kasih atas sokongan yg diberikan di dalam mahupun di luar gelanggang badminton. Saya doakan agar kamu berjaya di masa hadapan.

“Terima kasih jugak kepada penaja dan penyokong kami yang telah menaja dan menyokong kami setelah kami menjadi pemain independent.” tulis Wee Kiong di akaun Instagram rasminya.

Pasangan ini sempat beraksi di empat kejohanan pada tahun ini. Kali terakhir mereka turun beraksi adalah di kejohanan All England Open Badminton Championship 2021.

Manakala pencapaian terbaik beregu ini pada tahun ini adalah muncul naib juara di kejohanan Yonex Thailand Open, januari lalu.

Untuk rekod, sepanjang 7 tahun bersama, V. Shem dan Wee Kiong turut memenangi pingat gangsa Sukan Asia Incheon 2014 dan pingat emas Sukan Komanwel Glasgow 2014 serta pernah meletakkan diri sebagai regu No.1 dunia.


Jersi ‘Home’ Penang FC Corak Ombak Biru-Kuning Sepatutnya Dijual RM259 Tetapi Diberikan Diskaun Menjadi RM179

Selepas melancarkan jersi ‘away’ pada minggu lalu, pasukan berpangkalan di utara semenanjung tanah air, Penang FC melancarkan jersi ‘home’ pada hari ini.

Dikongsikan menerusi makluman rasmi oleh kelab, jersi ‘home’ keluaran Puma ini hadir dengan rekaan bentuk olahan ombak biru-kuning dengan nilai-nilai abstrak digital yang unik serta diberikan nama ‘To The Highest’.

Dimaklumkan, rekaan ini meraikan ciri-ciri Pulau Pinang yang dikelilingi laut dan selaras dengan salah satu visi Penang2030 iaitu Penang Smart City yang memfokuskan kepada Penang Digitalization. Ianya merupakan rekaan istimewa dan khusus untuk Penang FC hasil kerjasamanya dengan Puma.

HOME JERSEY PENANG FCLegasi dan tradisi negeri Pulau Pinang..! Biru sebagai lambang perpaduan penyokong Penang FC yang berbilang kaum dan bersatu padu serta bersemangat kental..! Memperkenalkan "Home Jersey" Penang FC, To The Highest..!📸 : @Penang_FC pic.twitter.com/ahRi9osyLT

Baca: Jersi ‘Away’ Penang 2022 Serba Kuning Diperkenalkan – Harga Jualan RM179.90

Daripada segi perletakan logo-logo penaja, bahagian hadapannya diserikan dengan ‘Penang2030’. Di lengan kanannya, terdapat logo The Ship Campus. Di bahagian belakang pula, terdapat logo PKT dan ‘Sports For All’.

Bagi peminat skuad Harimau Kumbang yang mahu mendapatkan jersi ini, bolehlah berkunjung ke kedai Active Sports yang terletak di Komtar, Pulau Pinang serta Seksyen 9, Shah Alam, Selangor bermula hari ini dan esok. Manakala, penjualan secara atas talian pula akan dimaklumkan oleh Penang FC menerusi pelbagai platform laman sosialnya, selepas daripada ini.

Menurut pengasas Active Sports, S. Murugeson berkata harga jersi ini sepatutnya dijual pada harga RM259. Bagaimanapun, selepas perbincangan dengan pihak kerajaan negeri dan Ahli Lembaga Pengarah (BOD) Penang FC, Puma bersetuju untuk mengurangkan harga jualan kepada RM179.


SMGB Group Diperkenalkan Sebagai Penaja Baharu Pahang Rangers Musim 2021

SMGB Group sah menyertai keluarga Kelab Futsal Pahang Rangers (PRFC) setelah menandatangani perjanjian sebagai penaja utama pasukan bermula musim 2021.

Kerjasama PRFC bersama syarikat berasaskan penerokaan dan perlombongan mineral itu dimeterai dalam satu majlis ringkas pada minggu lalu.

Pada majlis tersebut, PRFC telah diwakili oleh Presiden, Yang Amat Mulia Tengku Fahd Mua’adzam Shah manakala SMGB Group pula diwakili Ketua Pegawai Eksekutif Dato’ Lee Chung Han.

Turut hadir menyaksikan peristiwa bersejarah tersebut adalah YM Tunku Mohamed Alauddin Naquiyuddin (Pengerusi SMGB); YHM Tengku Dato’ Aidy Ahmad Shah (Naib Presiden PRFC); serta barisan ahli lembaga pengarah kedua-dua pihak.

Menerusi kerjasama ini, SMGB Group bukan sahaja menghulurkan tajaan berbentuk wang tunai untuk memperkasa PRFC yang akan beraksi dalam saingan Malaysia Premier Futsal League (MPFL), tetapi kedua-dua pihak akan turut terlibat di dalam menganjurkan klinik, akademi mahupun program-program khusus untuk mencungkil dan mengetengahkan bakat-bakat baru futsal terutama dari kalangan masyarakat orang asli di Lanchang.

Malah kedua-dua pihak juga akan terlibat di dalam menyokong konservasi gajah di Pusat Konservasi Gajah Kebangsaan di Kuala Gandah sebagai satu daripada program tanggungjawab sosial korporat syarikat.

Baca: Pahang Rangers Lancar Jersi Home & Away Baharu Keluaran Kelme

Mengulas mengenai kerjasama yang terjalin, Tengku Fahd berterima kasih di atas sokongan ditunjukkan oleh SMGB Group dan berharap ia menjadi suntikan untuk PRFC terus mengorak langkah besar dalam arena futsal tanah air.

“Ini adalah satu lagi peristiwa penting buat PRFC selepas terdahulu memeterai kerjasama bersama UD Levante (Sepanyol) dan Chonburi Bluewave (Thailand) pada 2020.

“Kehadiran SMGB ke dalam keluarga PRFC amat kita alu-alukan, semoga kerjasama ini memberi satu tonik dan suntikan kepada pasukan, seterusnya memacu kita terus bergerak ke depan dan bergandingan mencipta pelbagai sejarah baru dalam arena futsal,” ujar YAM Tengku Fahd.

Selain penerokaan dan perlombongan mineral, SMGB Group juga terlibat dalam pertanian secara bio dinamik dan organik, pemuliharaan hutan serta pemeliharaan hidupan liar, pembangunan dan bidang kesihatan.

Mereka juga terlibat sebagai penaja Liga Indera, platform untuk mencungkil bakat-bakat cilik bolasepak di Kuantan selain turut menaja pasukan Muaythai Negeri Sembilan dan Kedah.

“Ia satu penghormatan untuk SMGB dapat bekerjasama dengan PRFC dan menyokong visi serta matlamat YAM Tengku Fahd menjadikan kelab ini sebagai kelab juara dan kuasa besar futsal baik di dalam negara mahupun di pentas lebih besar seperti Asia dan dunia.

“Dengan sebuah pasukan yang profesional mereka miliki dari pengurusan, kejurulatihan dan barisan pemain, saya percaya PRFC akan mampu berdiri sebagai sebuah pasukan disegani.

“Semua tahu PRFC sudah sedia berada dalam kelas mereka, tanggungjawab kami adalah membantu menyediakan latihan, membangunkan bakat dan memastikan mereka kekal sebagai sebuah pasukan yang unggul. Kami gembira untuk menjadi sebahagian daripada pasukan ini.

“Kita juga mahu membina kesedaran tentang pemeliharaan gajah melalui pasukan futsal, dan akan bekerjasama untuk program konservasi di Kuala Gandah lantas menjayakan CSR syarikat kami,” kata Dato’ Lee Chung Han.

Sebagai rekod, pada 2019, Pahang Rangers yang diperkuatkan himpunan pemain kebangsaan muncul sebagai naib juara edisi sulung MPFL dan mensasarkan untuk bergelar juara pada musim berikutnya.

Namun saingan musim 2020 terpaksa dibatalkan kerana pandemik Covid-19 manakala bagi musim 2021 saingan dijangka berlangsung sekitar Oktober ataupun November.